	NI5-HI-BI2 (16)
[1]	Hap-ka-li7-a e5 kia*2 Ni5-hi-bi2 e5 ki3-liok8.
	Tng ji7-chap8 ni5, Ki-su-liu5 geh8, goa2 ti7 Su-san e5 ong5-kiong;  2). hit-si5 goa2 e5 hia*-ti7 chit8-lang5, mia5-kio3 Hap-na2-ni5, kap kui2-na7 e5 Iu5-tai7 lang5 lai5; goa2 tui3 in mng7-kau3 hiah e5 to5-thoat e5 Iu5-tai7 lang5, chiu7-si7 siu7-liah8 e5 tiong-kan soo2 chhun-e5, kap Ia5-loo7-sat-leng2 e5 su7-cheng5.  3). In ka7 goa2 kong2, Hiah e5 siu7-liah8--e5 to3-lai5 soo2 chhun lau5-teh e5 lang5, ti7 seng2-lai7 tu2-tioh8 toa7 hoan7-lan7, siu7 leng5-jiok8, koh Ia5-loo7-sat-leng2 e5 sia*5-chhiu*5 thiah-hui2, sia*5-mng5 hoo7 he2 sio-lio-khi3.  4). Goa2 thia*-ki*3 chiah e5 oe7 chiu7 che7-teh, thi5-khau3 pi-ai kui2-na7 jit8; kim3-chiah8 ki5-to2 ti7 thi*-teng2 e5 Siong7-te3 e5 bin7-cheng5, kong2,  5). Thi*-teng2 e5 Siong7-te3 Ia5-ho5-hoa, chi3-toa7 thang kia*-ui3 e5 Siong7-te3 ah, siu2-iok kia*5 jin5-ai3 ti7 thia*3 I, chun-than3 I e5 kai3-beng7--e5;  6). goa2 ta* kiu5 Li2, goan7 Li2 hi7-khang thia*, bak8-chiu khoa*3, thia* Li2 e5 loo5-pok8 chit-tiap8 jit8-mi5 ui7 Li2 e5 loo5-pok8 I2-sek-liat8 lang5 ki5-to2 ti7 Li2 bin7-cheng5 e5 ki5-to2, jin7 I2-sek-liat8 lang5 e5 choe7, chiu7-si7 goan2 soo2 tek-choe7 Li2 e5; goa2 kap goa2 e5 lau7-pe7 e5 ke long2 u7 choe7;  7). goan2 tui3 Li2 soo2-kia*5-e5 chin7-chai7 hu2-pai7, bo5 chun-siu2 Li2 thok Li2 e5 loo5-pok8 Moo5-se soo2 beng7-leng7 e5 kai3-beng7, Lut8-le7, hoat-too7.  8). Kiu5 Li2 ki3-tit Li2 soo2 beng7-leng7 Li2 e5 loo5-pok8 Moo5-se e5 oe7, kong2, Lin2 na7 hoan7-choe7, Goa2 chiu7 beh si3-soa*3 lin2 ti7 liat8-kok-tiong;  9). chong2-si7 lin2 na7 kui ti7 Goa2, siu2 Goa2 e5 kai3-beng7 lai5 kia*5 i, chiu7 lin2 siu7 koa*2-tiok8 e5 lang5, sui-jian5 ti7 thi*-pi*, Goa2 ia7 beh tui3-hia chu7-chip8 in, chhoa7 in kau3 Goa2 soo2 keng2 beh an-ti3 Goa2 e5 mia5 e5 soo2-chai7.  10). Ta* chiah-e5 long2 si7 Li2 e5 loo5-pok8, Li2 e5 peh-si*3, chiu7-si7 Li2 eng7 Li2 e5 toa7 khui3-lat8, kap toa7 koan5-leng5 e5 chhiu2, soo2 kiu3-siok8-e5.  11). Chu2 ah, kiu5 Li2 a*3 hi7-khang thia* Li2 e5 loo5-pok8 e5 ki5-to2, kap hiah e5 i3-ai3 hoa*-hi2 keng3-ui3 Li2 e5 mia5 hiah e5 loo5-pok8 e5 ki5-to2; koh kiu5 Li2 hoo7 Li2 e5 loo5-pok8 kin-a2-jit8 heng-thong, ti7 chit-lang5 e5 bin7-cheng5 tit-tioh8 un-tian2.  Hit-si5 goa2 choe3 ong5 e5 chiu2-cheng3.

[2]	A-tat8-siat-se ong5 ji7-chap8 ni5, Ni5-san3 geh8, u7 chiu2 ti7 ong5 e5 bin7-cheng5, goa2 chiu7 chin3 chiu2 hoo7 ong5.  Goa2 peng5-soo3 ti7 ong5 e5 bin7-cheng5 be7-bat u7 iu-bun7 e5 bin7-sek.  2). Ong5 ka7 goa2 kong2, Li2 bo5 phoa3-pi*7, chai*2-iu*7 bin7 tai3-iu-iong5 ah?  Che bo5 pat8-hang7, si7 li2 sim-lai7 u7 iu-bun7.  Goa2 tui3 an2-ni chin kia*.  3). Goa2 ka7 ong5 kong2, Goan7 ong5 ban7-soe3; goa2 e5 liat8-choo2 hun5-bong7 e5 soo2-chai7 hit e5 sia*5 pha-hng, sia*5-mng5 long2 hoo7 he2 sio--khi3, goa2 thai2-tho2 bo5 tai3-iu-iong5 mah?  4). Ong5 mng7 goa2 kong2, Li2 ai3 kiu5 sim2-mih8?  Tui3 an2-ni goa2 ki5-to2 thi*-teng2 e5 Siong7-te3.  5). Goa2 tui3 ong5 kong2, Ong5 na7 hoa*-hi2, li2 e5 loo5-pok8 na7 tit-tioh8 un-tian3 ti7 Li2 e5 bin7-cheng5, chiu7 kiu5 li2 chhe goa2 khi3 Iu5-tai7, kau3 goa2 e5 liat8-choo2 hun5-bong7 hit e5 sia*5, goa2 thang koh khi2 i.  6). Hit-si5 ong5-hoo7 kap ong5 sa*-kap che7, ong5 ka7 goa2 kong2, Li2 beh kia*5 e5 loo7-cham7 tioh8 joa7-ku2? sim2-mih8 si5 beh to3-lai5?  Ong5 hoa*-hi2 chhe goa2 khi3, goa2 chiu7 kap i tia*7-tioh8 chit8 e5 ki5-han7.  7). Goa2 koh ka7 ong5 kong2, Ong5 na7 hoa*-hi2, chhia*2 eng7 chiau3-su hoo7 goa2 toa3-khi3 kau Ho5-goa7 hiah e5 chong2-tok, chun2 goa2 keng-ke3 kau3 Iu5-tai7;  8). koh eng7 chiau3-su chit8-hong, kia3 hoo7 koan2-li2 ong5 e5 chhiu7-na5 e5 koa* A-sat, kah i hoo7 goa2 chha5-liau7, thang choe3 tian7-pi* ia*5-poa*5 e5 mng5, kap sia*5-chhiu*5, kap goa2 soo2 beh toa3 e5 chhu3 e5 loo7-eng7.  Ong5 chiu7 chun2 goa2 soo2 kiu5 e5, in-ui7 goa2 e5 Siong7-te3 si-un e5 chhiu2 pang-chan7 goa2.
	9). Ong5 phai3 kui2-na7 e5 peng-thau5, kap be2-peng kap goa2 khi3.  Goa2 kau3 Ho5-goa7 hiah e5 chong2-tok hia, chiong ong5 e5 chiau3-su kau hoo7 in.  10). Ho5-lun5 lang5 Chham-pa-lah8, kap choe3 loo5-chai5 e5 A-bun5 lang5 To-pi2-nga2 thia*-ki*3 u7 lang5 lai5 beh ui7 I2-sek-liat8 lang5 too5-boo5 li7-ek, chiu7 chin peh-pak.  11). Goa2 kau3 Ia5-loo7-sat-leng2, tiam3 hia sa*-jit8.  12). Goa2 thau3-mi5 khi2-lai5, u7 kui2-na7 lang5 kap goa2 sa*-kap; chong2-si7 goa2 e5 Siong7-te3 kam2-tong7 goa2 e5 sim soo2 beh ui7 Ia5-loo7-sat-leng2 choe3-e5, goa2 peng7-bo5 ka7 lang5 kong2; tu5 goa2 khia5 e5 cheng-si* i2-goa7, ia7 bo5 pat8 chiah cheng-si* kap goa2 khi3.  13). Goa2 thau3-mi5 tui3 soa*-kok mng5 chhut-khi3, kau3 leng5-chi*2 e5 thau5-cheng5, ia7 kau3 pun3-so3 mng5, koan-chhat Ia5-loo7-sat-leng2 e5 sia*5-chhiu*5, khoa*3-ki*3 sia*5-chhiu*5 thiah-hui2, sia*5-mng5 hoo7 he2 sio--khi3.  14). Goa2 koh chin3-cheng5 khi3 kau3 chui2-choa*5 e5 mng5, kap ong5 e5 ti5; chong2-si7 ti7-hia bo5 chit8-ui7-a2 thang hoo7 goa2 khia5 e5 cheng-si* ke3-khi3.  15). Tui3 an2-ni, goa2 thau3-mi5 ian5 khoe chiu*7-khi3, koan-chhat sia*5-chhiu*5, koh oat8-tng2-sin, tui3 soa*-kok e5 mng5 jip8-khi3, chiah to3-lai5.  16). Hiah e5 koa*-tiu*2 m7-chai goa2 khi3 toh-loh8, choe3 sim2-mih8 su7; goa2 iau2-be7 u7 ka7 Iu5-tai7 e5 peh-si*3, che3-si, kui3-chok8, koa*-tiu*2, kap ki5-u5 choe3-kang e5 lang5 kong2.
	17). Au7-lai5 goa2 ka7 in kong2, Lan2 soo2 tu2-tioh8 e5 hoan7-lan7, Ia5-loo7-sat-leng2 chai*2-iu*7 pha-hng, sia*5-mng5 hoo7 he2 sio, lin2 long2 khoa*3-ki*3; lai5 ah, lan2 koh khi2 Ia5-loo7-sat-leng2 e5 sia*5-chhiu*5, bian2-tit lan2 koh siu7 leng5-jiok8.  18). Goa2 ka7 in kong2 goa2 e5 Siong7-te3 e5 chhiu2 chai*2-iu*7 pang-chan7 goa2, kap ong5 tui3 goa2 kong2 sim2-mih8 oe7; in kong2, Lan2 khi2-lai5 khi2-cho7.  Tui3 an2-ni in hun3-iong2 choe3 chit e5 ho2 e5 kang.  19). Chong2-si7 Ho5-lun5 lang5 Chham-pa-lah8 kap choe3 loo5-pok8 e5 A-bun5 lang5 To-pi2-nga2, kap A-lah8-pek lang5 Ki-sian7, thia*-ki*3 chiu7 thi2-chhio3 goan2, khoa*3-khin goan2, kong2, Lin2 soo2 choe3 si7 sim2-mih8? beh poe7-poan7 ong5 mah?  20). Goa2 in3 in kong2, Thi*-teng2 e5 Siong7-te3 I beh hoo7 goan2 heng-khi2; goan2 choe3 I e5 loo5-pok8--e5 beh khi2-lai5 khi2-cho7; chong2-si7 lin2 ti7 Ia5-loo7-sat-leng2 bo5-hun7, bo5 koan5, bo5 mia5-ji7.

[3]	Hit-si5 che3-si-thau5 I2-li7-a-sit8, kap i e5 hia*-ti7 hiah e5 che3-si, khi2-lai5 khi2-cho7 iu*5-mng5, hun-piat i choe3-seng3, an hit e5 mng5-si*3, chiu7-si7 kau3 Hap-bi2-a e5 chiu2-ki*-lau5, ia7 kau3 Hap-lam5-giap8 e5 chiu2-ki*-lau5, hun-piat choe3-seng3.  2). Chiap-soa3 i--e5, si7 Ia5-li7-ko lang5 khi2-cho7; chiap-soa2 i--e5, si7 Im-li7 e5 kia*2 Sat-khek khi2-cho7.  3). Hap-se-na2 hiah e5 kia*2 khi2-cho7 hi5-mng5; he7 i e5 i*5, an i e5 mng5-si*3, kap i e5 so2, i e5 kong5.  4). Chiap-soa3 i--e5, si7 Hap-ko-su e5 sun, OO-li7-a e5 kia*2, Bi2-li7-boat8 siu-li2.  Chiap-soa3 i--e5, si7 Bi2-si7-sat-piat8 e5 sun, Pi2-li7-ka e5 kia*2, Bi2-su-lan5 siu-li2.  Chiap-soa3 i--e5, si7 Pa-na2 e5 kia*2 Sat-tok siu-li2.  5). Chiap-soa3 i--e5, si7 The5-ko-a lang5 siu-li2; chong2-si7 in e5 kui3-chok8 bo5 tam-tng in e5 chu2 e5 kang.  6). Pa-se-a e5 kia*2 Ia5-ho5-ia5-tai7, kap Pi2-soo2-tai7 e5 kia*2 Bi2-su-lan5, siu-li2 ku7-mng5, he7 i e5 i*5, an i e5 mng5-si*3, kap i e5 so2, i e5 kong5.  7). Chiap-soa3 i--e5, si7 Ki-pian3 lang5 Bi2-lah8-the5, Bi2-lun5 lang5 Nga2-tun3, kap Ki-pian3 lang5, kap siok8 Ho5-goa7 e5 chong2-tok soo2 koan2 e5 Bi2-su-pa lang5 siu-li2.  8). Chiap-soa3 i--e5, si7 kim-chhiu*7 Hap-hai2-nga2 e5 kia*2 OO-siat siu-li2.  Chiap-soa3 i--e5, si7 choe3 hiu*-liau7 e5 Hap-na2-ni5-nga2 siu-li2; chiah e5 lang5 kian-koo3 Ia5-loo7-sat-leng2, kau3 khoah e5 chhiu*5.  9). Chiap-soa3 i--e5, si7 koan2-li2 Ia5-loo7-sat-leng2 e5 chit8-poa*3-e5, Hoo7-ji*2 e5 kia*2 Li7-hoat-nga2 siu-li2.  10). Chiap-soa3 i-e5, si7 Hap-loo7-boat e5 kia*2 Ia5-tai7-nga2, ti7 ka-ki7 e5 chhu3 tui3-bin7 siu-li2.  Chiap-soa3 i--e5, si7 Hap-sa-ni5 e5 kia*2 Hap-tut8 siu-li2.  11). Hap-lim5 e5 kia*2 Ma2-ki-nga2, kap Pa-hap-moo5-ap e5 kia*2 Hap-tut8, siu-li2 chit8-toa*7, i2-kip8 he2-loo5 e5 lau5.  12). chiap-soa3 i--e5, si7 koan2-li2 Ia5-loo7-sat-leng2 hit chit8-poa*3 e5. Hap-lo5-hek e5 kia*2 Sa-liong5, kap i hiah e5 cha-boo2-kia*2 siu-li2.  13). Hap-lun3 kap Sat-lo5-a khia7-khi2 e5 peh-si*3 siu-li2 soa*-kok e5 mng5, khi2-cho7 i, an i e5 mng5-si*3, kap i e5 so2, i e5 kong5, i2-kip8 sia*5-chhiu*5 chit8-chheng tiu2, kau3 pun3-so3 e5 mng5.  14). Koan2-li2 Pek-hap-ki-lim5 toe7 e5 Li7-kah e5 kia*2 Ma2-ki-nga2 siu-li2 pun3-so3 mng5; khi2-cho7 i, an i e5 mng5-si*3, kap i e5 so2, i e5 kong5.  15). Koan2-li2 Bi2-su-pa toe7--e5, Kok-ho5-se e5 kia*2 Sa-lun5, siu-li2 chui2-choa*5 e5 mng5; khi2-cho7 i, kham3 i, an i e5 mng5-si*3, kap i e5 so2, i e5 kong5, i2-kip8 oa2-kun7 ong5-hng5 e5 Se-lo5-a ti5 e5 chhiu*5, kau3 hit-e5 tui3 Tai7-pit8 sia*5 loh8-lai5 e5 kia7-a2.  16). Chiap-soa3 i--e5 si7 koan2-li2 Pek-siok toe7 e5 chit8-poa*3, Ap-pok e5 kia*2 Ni5-hi-bi2 siu-li2, kau3 Tai7-pit8 hun5-bong7 e5 tui3-bin7, koh kau3 khui-ho2 e5 ti5, i2-kip8 iong2-su7 e5 chhu3.  17). Chiap-soa3 i--e5 si7 Li7-bi7 lang5 Pa-ni5 e5 kia*2 Li7-hong5 siu-li2.  Chiap-soa3 i--e5 si7 koan2-li2 Ki-i-lah8 toe7 e5 chit8-poa*3.  Hap-sa-pi2-nga2 ui7 i soo2 ti7-li2 e5 toe7 lai5 siu-li2.  18). Chiap-soa3 i--e5 chiu7-si7 in e5 hia*-ti7, koan2-li2 Ki-i-lah8 toe7 hit chit8-poa*3, Hi-na2-tat8 e5 kia*2 Pa-oa2-i siu-li2.  19). Chiap-soa3 i--e5 si7 koan2-li2 Bi2-su-pa--e5, Ia5-su-a e5 kia*2 I2-sia7 siu-li2 chit8-toa*7, chiu7-si7 ti7 chiu*7-khi3 kun-chong-kek8 e5 tui3-bin7 oat-kak e5 soo2-chai7.  20). Chiap-soa3 i-e5 si7 Sat-pai3 e5 kia*2 Pa-liok8, chin7-lat8 siu-li2 chit8-toa*7, tui3 oat-kak kau3 che3-si-thau5 I2-li7-a-sit8 chhu3 e5 mng5.  21). Chiap-soa3 i--e5 si7 Hap-ko-su e5 sun OO-li7-a e5 kia*2 Bi2-li7-boat8 siu-li2 chit8-toa*7, tui3 I-li7-a-sit8 chhu3 e5 mng5, kau3 I2-li7-a-sit8 chhu3 e5 chin7-thau5.  22). Chiap-soa3 i--e5 si7 tiam3 ti7 pi*5-iu*5 e5 lang5 hiah e5 che3-si siu-li2 i.  23). Chiap-soa3 i--e5 si7 Pian7-nga2-bin2 kap Hap-sut8 ti7 i e5 chhu3 e5 tui3-bin7 siu-li2.  Chiap-soa3 i--e5 si7 A-lan5-ni5 e5 sun Ma2-se-nga2 e5 kia*2 A-sat-li7-nga2 ti7 i e5 chhu3 e5 hu7-kun7 siu-li2.  24). Chiap-soa3 i--e5 si7 Hi-na2-tat8 e5 kia*2 Pin-loe7 siu-li2 chit8-toa*7, tui3 A-sat-li7-nga2 e5 chhu3, kau3 oat-kak, koh kau3 sia*5-kak.  25). OO-sai3 e5 kia*2 Pa-lah8 ti7 oat-kak e5 tui3-bin7, kap ong5 koai*5 e5 chhu3 phong3 chhut-lai5 e5 chiu2-ki*-lau5, oa2-kun7 hoo7-oe7 e5 i*7 hit chit8-toa*7.  Chiap-soa3 i--e5 si7 Pa-liok8 e5 kia*2 Pi2-tai7-nga2 siu-li2.  26). (Ni5-the5-leng5 tiam3-ti7 Go5-hui2-lek8, kau3 ng3-tang chui2-mng5 e5 tui3-bin7, kap phong3 chhut-lai5 e5 chiu2-ki*-lau5.)  27). Chiap-soa3 i--e5 si7 The5-ko-a lang5 koh siu-li2 chit8-toa*7, ti7 hit e5 phong3 chhut-lai5 e5 toa7-lau5 tui3-bin7, kau3 Go5-hui2-lek8 e5 chhiu*5.  28). Ti7 Be2 e5 mng5 e5 teng2-bin7, hiah e5 che3-si tak8-e5 ti7 i e5 chhu3 e5 tui3-bin7 siu-li2.  29). Chiap-soa3 i--e5 si7 Im-bek8 e5 kia*2 Sat-tok, ti7 ka-ki7 e5 chhu3 e5 tui3-bin7 siu-li2.  Chiap-soa3 i--e5 si7 koo3-siu2 tang-mng5 Si-ka-ni5 e5 kia*2 Si7-ma2-nga2 siu-li2.  30). Chiap-soa3 i--e5 si7 Si7-li7-bi2-nga2 e5 kia*2 Hap-na2-ni5-nga2, kap Sat-lah8 e5 te7-lak8 kia*2 Hap-lun3, koh siu-li2 chit8-toa*7.  Chiap-soa3 i--e5 si7 Pi2-li7-ka e5 kia*2 Bi2-su-lan5, ti7 i e5 pang5-keng e5 tui3-bin7 siu-li2.  31). Chiap-soa3 i--e5 si7 kim-kang Ma2-ki-nga2 siu-li2 kau3 Ni5-the5-leng5 kap seng-li2 lang5 e5 chhu3, ti7 Hap-bi2-hut-kah mng5 e5 tui3-bin7, kau3 sia*5-kak e5 lau5.  32). Kim-kang kap seng-li2 lang5 siu-li2, tui3 sia*5-kak e5 lau5 kau3 Iu*5-mng5.

[4]	Chham-pa-lah8 thia*-ki*3 goan2 khi2 sia*5-chhiu*5, chiu7 toa7 siu7-khi3, toa7 thong3-hun7 thi2-chhio3 Iu5-tai7 lang5.  2). Ti7 i e5 hia*-ti7 kap Sat-ma2-li-a e5 kun-peng e5 bin7-cheng5 kong2, Chiah e5 loan2-jiok8 e5 Iu5-tai7 teh choe3 sim2-mih8, beh siat-hoat hoo7 ka-ki7 kian-koo3 mah? beh hian3-che3 mah? beh chit8 jit8 seng5-kong mah? beh tui3 thoo5-tui tiong theh8 chhut ke3 he2-sio e5 chioh8-thau5 lai5 koh khi2 mah?  3). A-bun5 lang5 To-pi2-nga2 khia7 ti7 i e5 sin-pi* kong2, In soo2 khi2 e5, na7 u7 chit8-chiah hoo5-li5 chiu*7-khi3, chiu7 beh tah8-to2 in e5 chioh8-chhiu*5.  4). Goan2 e5 Siong7-te3 ah, kiu5 Li2 thia*, in-ui7 goan2 hoo7 lang5 khoa*3-khin, kiu5 Li2 hoo7 in e5 hui2-pong3 kui ti7 in e5 thau5-khak, hoo7 in ti7 siu7-liah8 e5 toe7 tu2-tioh8 chhiu*2-kiap;  5). boh8-tit jia-kham3 in e5 choe7-koa3, boh8-tit hoo7 in e5 choe7-ok tui3 Li2 e5 bin7-cheng5 chhat-siau; in-ui7 in ti7 khi2-cho7 e5 lang5 e5 bin7-cheng5 kek-tong7 Li2 e5 siu7-khi3.  6). An2-ni, goan2 khi2 sia*5-chhiu*5, sia*5-chhiu*5 chiu7 long2 lian5-lok8, koai*5 kau3 chit8-poa*3, in-ui7 peh-si*3 u7 sim teh choe3-kang.
	7). Chham-pa-lah8, To-pi2-nga2, A-lah8-pek lang5, A-bun5 lang5, A-sit8-tut8 lang5, thia*-ki*3 siu-li2 Ia5-loo7-sat-leng2 sia*5-chhiu*5 e5 kang teh chin3-heng5, poo2-that phoa3-khiah e5 soo2-chai7 tu2-a2 teh poo2-that, chiu7 chin siu7-khi3;  8). tai7-ke sa*-kap ke3-boo5 beh lai5 kong-kek Ia5-loo7-sat-leng2, hoo7 hi2 lai7-bin7 jiau2-loan7.  9). Chong2-si7 goan2 ki5-to2 lan2 e5 Siong7-te3, koh in-ui7 in e5 ian5-koo3, chiu7 phai3-lang5 siu2-bang7, jit8-mi5 ti5-hong5.  10). Iu5-tai7 lang5 kong2, Hau7-phia*-phe3 iau2-ku2 choe7, ta*-teh e5 lang5 i2-keng bo5 lat8, soo2-i2 lan2 boe7-oe7 khi2 sia*5-chhiu*5.  11). Lan2 e5 tui3-tek8 koh bat kong2, Than3 in m7-chai, bo5 khoa*3-ki*3, lan2 jip8 in tiong-kan, thai5-si2 in, hoo7 in e5 choe3-kang long2 soah.  12). Hiah e5 oa2-kun7 tui3-tek8 khia7-khi2 e5 Iu5-tai7 lang5, chap8-pai2 tui3 tak8 soo2-chai7 lai5 ki*3 goan2 kong2, Lin2 tek-khak tioh8 to3-lai5 goan2 chia.  13). Soo2-i2 goa2 hoo7 peh-si*3, kok chiau3 in e5 chong-chok8, kiah8-to, kiah8-chhiu*, kiah8-keng--e5, khai7 ti7 sia*5-chhiu*5-au7 ke7 e5 soo2-chai7, khang e5 soo2-chai7.  14). Goa2 koan-chhat-liau2, chiu7 khi2-lai5 ka7 kui3-chok8, koa*-tiu*2, kap ki5-u5 e5 peh-si*3 kong2, Boh8-tit kia* in, tioh8 ki3-tit Chu2 si7 toa7 koh thang kia* e5; tioh8 ui7-tioh8 lin2 e5 hia*-ti7, lin2 e5 kia*2, lin2 e5 cha-boo2-kia*2, lin2 e5 boo2, lin2 e5 chhu3-theh8 lai5 kau-chian3.
	15). Tui3-tek8 thia*-ki*3 goan2 i2-keng chai, koh Siong7-te3 ia7 pho3-hoai7 in e5 ke3-ek8, goan2 chiu7 long2 to3-tng2--lai5 kau3 sia*5-chhiu*5 hia, tak8-lang5 choe3 in e5 kang.  16). Tui3 hit-tiap8 liau2-au7, goa2 e5 loo5-pok8 chit8-poa*3 choe3 kang, chit8-poa*3 kiah8-chhiu*, koa*7 tin5-pai5, kiah8-keng, chheng7 khoe-kah; koa*-tiu*2 long2 khia7 ti7 Iu5-tai7 cheng3-lang5 e5 au7-bin7.  17). Khi2 sia*5-chhiu*5--e5, ta*-teh--e5, kok ta* in e5 ta*3, chit8-chhiu2 choe3-kang, chit8-chhiu2 kiah8 kun-khi3.  18). Khi2-cho7--e5, tak8-e5 pe7 to chiau3 an2-ni khi2-cho7, pun5 sau3-kak--e5 ti7 goa2 e5 sin-pi*.  19). Goa2 ka7 chiah e5 kui3-chok8, koa*-tiu*2, kap ki5-u5 e5 peh-si*3 kong2, Chit e5 kang khoah-toa7, lan2 ti7 sia*5-chhiu*5-teng2 pun-khui, sa*-li7 put-chi2 hng7;  20). Lin2 bo5-lun7 ti7 toh-loh8 thia*-ki*3 sau3-kak e5 sia*, chiu7 tioh8 chu7-chip8 lai5 kau3 goan2 hia; lan2 e5 Siong7-te3 beh thoe3 lan2 kau-chian3.  21). Goan2 an2-ni choe3 kang, in e5 chit8-poa*3 kiah8-chhiu*, tui3 thi*-phu2-kng kau3 chhi* chhut-hian7 e5 si5.  22). Hit-si5 goa2 koh ka7 peh-si*3 kong2, Tak8-lang5 kap i e5 loo5-pok8 tioh8 hioh-mi5 ti7 Ia5-loo7-sat-leng2 e5 lai7-bin7, thang mi5--si5 po2-hoo7 goan2, jit8--si5 choe3-kang.  23). An2-ni goa2 kap goa2 e5 hia*-ti7, goa2 e5 loo5-pok8, kap te3 goa2 e5 hoo7-oe7-peng, bo5 chit8-e5 thng3-sa*, chhut-khi3 chhiu*7-chui2--e5 ia7 tak8-e5 kiah8 ke-si.

[5]	Peh-si*3 kap in e5 boo2 toa7-sia* hau2, hiam5 in e5 hia*-ti7 Iu5-tai7 lang5.  2). U7 lang5 kong2, Goan2 kap kia*2 cha-boo2-kia*2 lang5-giah8 choe7; tioh8 khi3 tit-tioh8 ngoo2-kok thang chiah8 lai5 tit-tioh8 oah8.  3). U7-e5 kong2, Ui7-tioh8 ki-hng, goan2 eng7 goan2 e5 chhan5-hng5, phu5-to5-hng5, chhu3-theh8, tian2 lang5 lai5 tit-tioh8 ngoo2-kok.  4). U7-e5 kong2, Goan2 i2-keng eng7 chhan5 kap phu5-to5-hng5, chioh gun5 lap8 ong5 e5 se3.  5). Goan2 e5 jiok8-the2 kap goan2 e5 hia*-ti7 e5 jiok8-the2 chit8-iu*7, goan2 e5 kia*2-ji5 kap in e5 kia*2-ji5 chit8-iu*7; ta* goan2 eng7 goan2 e5 kia*2 cha-boo2-kia*2 choe3 lang5 e5 loo5-pok8 lu2-pi7, goan2 e5 cha-boo2-kia*2 u7-e5 i2-keng choe3 lu2-pi7, goan2 ia7 bo5 hoat-tit; in-ui7 goan2 e5 chhan5-hng5 phu5-to5-hng5 i2-keng kui pat8-lang5.
	6). Goa2 thia*-ki*3 in e5 au5-kio3, kap in e5 oe7, chiu7 siu7-khi3.  7). Goa2 sim-lai7 siu*7, chiu7 toa7 chek-pi7 hiah e5 kui3-chok8 kap koa*-tiu*2, ka7 in kong2, Lin2 tak8-lang5 tui3 hia*-ti7 theh8 li7-sek.  Tui3 an2-ni goa2 chio-chip8 toa7-hoe7 lai5 tu in.  8). Goa2 ka7 in kong2, Goan2 liong7 goan2 e5 lat8, lai5 siok8 lan2 e5 hia*-ti7 Iu5-tai7 lang5, chiu7-si7 i2-keng boe7 hoo7 i*7-pang lang5 e5, lin2 keng2-jian5 beh boe7 lin2 e5 hia*-ti7 mah? a2-si7 in beh siu7 boe7 hoo7 lan2 mah?  In cheng7-cheng7 bo5 oe7 thang in3.  9). Goa2 koh kong2, Lin2 soo2-choe3--e5 m7-ho2; in-ui7 lan2 e5 tui3-tek8, chiu7-si7 i*7-pang lang5 e5 hui2-pong3, lin2 kiam2 m7-tioh8 keng3-ui3 lan2 e5 Siong7-te3 lai5 kia*5 mah?  10). Goa2 kap goa2 e5 hia*-ti7, goa2 e5 loo5-pok8, ia7 eng7 chi*5-gun5 ngoo2-kok chioh hoo7 peh-si*3; ta* goa2 khng3 lin2, lan2 tai7-ke tioh8 bian2 li7-sek.  11). Ta* goa2 khng3 lin2 kin-a2-jit8 chiong in e5 chhan5, phu5-to5-hng5, ka*-na2-hng5, chhu3-theh8, kap lin2 soo2 tui3 in thiu e5 chi*5-gun5, ngoo2-kok, chiu2, iu5, mui2 pah-hun7 e5 chit8-hun7 long2 tioh8 heng5 i.  12). In kong2, Goan2 beh heng5, bo5 koh tui3 in tho2, beh chiau3 li2 e5 oe7 kia*5; goa2 chiu7 kio3 che3-si lai5, kah in chiu3-choa7, tioh8 chiau3 chit e5 oe7 kia*5.  13). Goa2 ia7 poa*7-khui goa2 e5 sa*-a2-phe3, kong2, Ki*3-na7 bo5 chia*5 chit e5 oe7--e5, goan7 Siong7-te3 chiau3 an2-ni poa*7-khui i li7-khui i e5 ke kap i e5 chit-giap8; chiu7-si7 goan7 i chiau3 an2-ni poa*7 kau3 khang-khang.  Hoe7-chiong3 long2 kong2, A-beng7, koh o-lo2 Ia5-ho5-hoa.  Peh-si*3 chiu7 chiau3 chit e5 oe7 kia*5.
	14). Tui3 goa2 siu7 siat-lip8 ti7 Iu5-tai7 toe7 choe3 in e5 chong2-tok, chiu7-si7 tui3 A-tat8-siat-se ong5 ji7-chap8 ni5 kau3 sa*-chap8-ji7 ni5, kiong7 chap8-ji7 ni5 e5 ku2, goa2 kap goa2 e5 hia*-ti7 long2 bo5 chiah8 chong2-tok e5 hong7-lok8.  15). Chong2-si7 goa2 i2-cheng5 ku7-jim7 e5 chong2-tok hoo7 peh-si*3 hu7-tam chin tang7; theh8 peh-si*3 e5 ngoo2-kok, kap chiu2, kap gun5 si3-chap8 sia3-khek-lek8; lian5 in e5 loo5-pok8 ia7 hat-che3 peh-si*3; tok8-tok8 goa2 in-ui7 keng3-ui3 Siong7-te3, bo5 an2-ni kia*5.  16). Koh goa2 choan-bu7 khi2 sia*5-chhiu*5, peng7-bo5 boe2 chhan5-toe7; goa2 e5 loo5-pok8 ia7 long2 chu7-chip8 ti7-hia choe3-kang.  17). Tu5-khi2 hiah e5 tui3 si3-ui5 e5 goa7-pang-tiong lai5 chhe7 goan2 e5 lang5 i2-goa7, u7 Iu5-tai7 lang5 kap koa*-tiu*2, chit8-pah goo7-chap8 lang5, ti7 goa2 e5 toh sa*-kap chiah8.  18). Tak8-jit8 pi7-pan7 chit8-chiah gu5-kang2, lak8-chiah pui5 e5 mi5-iu*5; koh pi7-pan7 kui2-na7 chiah koe; mui2 chap8-jit8 chit8-pai2, pi7-pan7 choe7-choe7 tak8-iu*7 e5 chiu2; sui-jian5 an2-ni, goa2 ia7 bo5 theh8 chong2-tok e5 hong7-lok8; in-ui7 peh-si*3 hok8-ek8 chin-tang7.  19). Goa2 e5 Siong7-te3 ah, kiu5 Li2 ki3-liam7 goa2 ui7-tioh8 chit e5 peh-si*3 soo2 kia*5 it-chhe3 e5 su7, lai5 su3-hok goa2.

[6]	Chham-pa-lah8, To-pi2-nga2, A-lah8-pek lang5 Ki-sian7, kap goan2 ki5-u5 e5 tui3-tek8, thia*-ki*3 goa2 sia*5-chhiu*5 i2-keng khi2-ho2, ki5-tiong bo5 lau5 chit8-khiah; (hit-si5 goa2 khiok be7 u7 an mng5-si*3.)  2). Chham-pa-lah8 kap Ki-sian7 chiu7 chhe lang5 lai5 ki*3 goa2 kong2, Chhia*2 li2 lai5, lan2 ti7 O-lo5 pi*5-iu*5 chit8 e5 hiu*-sia7 siong-hoe7.  Chong2-si7 in siu*7 beh hai7 goa2.  3). Goa2 chiu7 chhe su3-chia2 khi3 ki*3 in kong2, Goa2 ta* teh pan7-li2 toa7 e5 kang, boe7-oe7 loh8-khi3; thai2-tho2 oe7 li7-khui i loh8-khi3 ki*3 lin2, hoo7 chit e5 kang theng5-chi2 ah?  4). In an2-ni si3-pai2 chhe lang5 lai5 ki*3 goa2, goa2 long2 an2-ni in3 in.  5). Chham-pa-lah8 te7-goo7 pai2 chiu7 chhe i e5 loo5-pok8 lai5 ki*3 goa2, chhiu2 theh8 loo7-hong e5 phoe; phoe-lai7 sia2 kong2, Goa7-pang-tiong u7 hong-sia*, Ka-si-boo7 ia7 kong2, li2 kap Iu5-tai7 lang5 teh boo5-hoan2, soo2-i2 li2 khi2 sia*5-chhiu*5, li2 beh choe3 in e5 ong5, chiau3 chiah e5 oe7.  7). Li2 koh phai3 sian-ti ti7 Ia5-loo7-sat-leng2, soan-thoan5 li2 e5 tai7-chi3 kong2, Ti7 Iu5-tai7 u7 ong5; ta* beh chiau3 chiah e5 oe7 chau3 ong5; soo2-i2 chhia*2 li2 lai5, lan2 sa*-kap gi7-lun7.  8). Goa2 chiu7 chhe lang5 khi3 ki*3 i kong2, Li2 soo2 kong2 chit e5 su7, it-khai3 bo5-ia*2, si7 li2 e5 sim liap-cho7--e5.  9). In-ui7 in long2 ai3 hoo7 goan2 kia*, i3-su3 kong2, In e5 chhiu2 beh sng-nng2, ti3-kau3 kang choe3 bo5 chia*5.  Siong7-te3 ah, kiu5 Li2 kian-koo3 goa2 e5 chhiu2.
	10). Au7-lai5 goa2 kau3 Bi2-hi-tai7-piat8 e5 sun, Te7-lai5-nga2 e5 kia*2, Si7-ma2-nga2 e5 chhu3; hit-si5 i koai*-teh bo5 chhut-lai5; i kong2, Lan2 tioh8 ti Siong7-te3 e5 chhu3 siong-hoe7, ti7 tian7--nih koai* tian7-mng5; in-ui7 in beh lai5 thai5 li2, chiu7-si7 ti7 mi5-si5 beh lai5 thai5 li2.  11). Goa2 kong2, Chhin-chhiu*7 goa2 chit-ho7 lang5, kiam2 thang chau2 mah? chhin-chhiu*7 goa2 chit-ho7 lang5, kiam2 thang jip8 tian7 lai5 po2-choan5 si*3-mia7 mah?  12). Goa2 m7 jip8-khi3.  Goa2 khoa*3-chhut, chai Siong7-te3 bo5 chhe i, si7 i ka-ki7 kong2 chit e5 sian-ti oe7 lai5 kong-kek goa2; si7 To-pi2-nga2 kap Chham-pa-lah8 poo3-loo7 i.  13). Poo3-loo7 e5 ian5-koo3, si7 beh hoo7 goa2 kia*, hoo7 goa2 an2-ni kia*5 lai5 hoan7-choe7, in thang po3-iong5 phai*2-oe7, lai5 hui2-pong3 goa2.  14). Goa2 e5 Siong7-te3 ah, To-pi2-nga2, Chham-pa-lah8, lu2 sian-ti Lo5-a-ti2, kap ki5-u5 hiah e5 sian-ti, long2 si7 beh hoo7 goa2 kia*-e5; kiu5 Li2 chiau3 in e5 soo2 kia*5 lai5 ki3-tit in.
	15). I2-lok8 geh8 ji7-chap8-goo7 jit8, sia*5-chhiu*5 i2-keng khi2-ho2, kiong7 goo7-chap8-ji7 jit8.  16). Goan2 it-chhe3 e5 tui3-tek8 thia*-ki*3, si3-ui5 e5 goa7-pang lang5 long2 kia*, ka-ki7 khoa*3 si7 sit-pai7; in-ui7 khoa*3-ki*3 chit e5 kang choe3-chia5, si7 chhut ti7 lan2 e5 Siong7-te3.  17). Tng hiah e5 jit8 Iu5-tai7 e5 kui3-chok8 tauh8-tauh8 kia3 phoe hoo7 To-pi2-nga2, To-pi2-nga2 ia7 eng7 phoe hoo7 in.  18). In-ui7 ti7 Iu5-tai7 u7 choe7-choe7 lang5 kap i kiat-beng5, in-ui7 i si7 A-lah8 e5 kia*2, Si7-ka-ni5 e5 kia*2-sai3; koh i e5 kia*2 Iok-hap-lan5 chhoa7 Pi2-li7-ka e5 kia*2 Bi2-su-lan5 e5 cha-boo2-kia*2 choe3-boo2.  19). In siong5-siong5 ti7 goa2 e5 bin7-cheng5 kong2-khi2 i e5 ho2 soo2-kia*5, ia7 chiong goa2 e5 oe7 thoan5 hoo7 i.  To-pi2-nga2 koh siong5-siong5 kia3 phoe hoo7 goa2, beh hoo7 goa2 kia*.

[7]	Sia*5-chhiu*5 khi2-ho2, goa2 i2-keng an-mng5, koo3-mng5--e5, chhiu*3-koa-e5 kap Li7-bi7 lang5, long2 phai3 tia*7-tioh8;  2). goa2 chiu7 phai3 goa2 e5 hia*-ti7, kap koan2 ong5-kiong e5 Hap-na2-ni5-nga2, koan2-li2 Ia5-loo7-sat-leng2; in-ui7 i si7 tiong-sin3 koh keng3-ui3 Siong7-te3, ia*5-ke3 pat8-lang5.  3). Goa2 hoan-hu3 in kong2, Theng3-hau7 jit8-thau5 koai*5 e5 si5, chiah khui Ia5-loo7-sat-leng2 e5 sia*5-mng5; lang5 khia7-teh koo3 e5 si5, in tioh8 koai*-mng5, li2 tioh8 chhoa*3--i, ia7 tioh8 phai3 Ia5-loo7-sat-leng2 khia7-khi2 e5 peh-si*3 koo3-siu2, tak8-e5 chiau3 in e5 pan-liat8 ti7 in e5 chhu3 tui3-bin7 e5 soo2-chai7.  4). Sia*5 si7 khoah-toa7, chong2-si7 ki5-tiong peh-si*3 chio2, chhu3 iau2-be7 khi2.
	5). Goa2 e5 Siong7-te3 kam2-tong7 goa2 e5 sim, chio-chip8 kui3-chok8, koa*-tiu*2, kap peh-si*3, chiau3 in e5 se3-he7 lai5 sng3--i.  Goa2 chhe7-tioh8 thau5-chit8 pai2 chiu*7-lai5 e5 lang5 e5 chok8-phoo2, hit lai7-bin7 u7 ki3-chai3;  6). cheng5 Pa-pi2-lun5 ong5 Ni5-poo3-kah-ni5-sat liah8 kau3 Pa-pi2-lun5 e5, Iu5-tai7 seng2 peh-si*3-tiong u7 lang5 tui3 siu7-liah8 kau3 e5 soo2-chai7 to3-lai5 Ia5-loo7-sat-leng2 kap Iu5-tai7, tak8-lang5 to3-khi3 i e5 sia*5;  7). chiu7-si7 kap Soo2-lo5-pa-pek , Ia5-su-a, Ni5-hi-bi2, A-sat-li7-nga2, Lah8-bi2, Na2-hap-ma2-ni5, Bok8-ti2-kai2, Pit-san, Bi2-su-pi2-liat8, Pi2-kek-oa2-i, Ni5-hong5, Pa-na2, sa*-kap to3-lai5 e5.
	I2-sek-liat8 peh-si*3 e5 lang5-giah8 ki3 ti7 e7-toe2;  8). Pa-liok8 e5 hoo7-e3, nng7-chheng chit8-pah chhit-chap8-ji7 lang5.  9). Si7-hoat-the5-nga2 e5 hoo7-e3, sa*-pah chhit-chap8-ji7 lang5.  10). A-lah8 e5 hoo7-e3,  lak8-pah goo7-chap8-ji7 lang5.  11). Pa-hap-moo5-ap e5 hoo7-e3, chiu7-si7 Ia5-su-a kap Iok-ap e5 hoo7-e3, nng7-chheng poeh-pah chap8-poeh lang5.  12). I2-lan5 e5 hoo7-e3, chit8-chheng nng7-pah goo7-chap8-si3 lang5.  13). Sat-thoo2 e5 hoo7-e3, poeh-pah si3-chap8-goo7 lang5.  14). Sat-kai2 e5 hoo7-e3, chhit-pah lak8-chap8 lang5.  15). Pin-loe7 e5 hoo7-e3, lak8-pah si3-chap8 poeh lang5.  16).  Pi2-pai3 e5 hoo7-e3, lak8-pah ji7-chap8-poeh lang5.  17). Ap-kah e5 hoo7-e3, nng7-chheng sa*-pah ji7-chap8-ji7 lang5.  18). A-to-ni5-kan e5 hoo7-e3, lak8-pah lak8-chap8-chhit lang5.  19). Pi2-kek-oa2-i e5 hoo7-e3, nng7-chheng lian5 lak8-chap8-chhit lang5.  20). A-teng e5 hoo7-e3, lak8-pah goo7-chap8-goo7 lang5.  21). A-tek8 e5 hoo7-e3, siok8 Hi-se-ka e5, kau2-chap8-poeh lang5.  22). Hap-sun7 e5 hoo7-e3, sa*-pah ji7-chap8-poeh lang5.  23). Pi2-sai3 e5 hoo7-e3, sa*-pah ji7-si3 lang5.  24). Hap-lah8 e5 hoo7-e3, chit8-pah chap8-ji7 lang5.  25). Ki-pian3 lang5, kau2-chap8-goo7 e5.  26). Pek-li7-heng5 lang5 kap Ni5-to5-hoat lang5, kiong7 chit8-pah poeh-chap8-poeh lang5.  27). A-na2-tut8 lang5, chit8-pah ji7-chap8-poeh e5.  28). Pek-a-su-ma2-hut lang5, si3-chap8-ji7 e5.  29). Ki-liat8-ia5-lim5 lang5, Ki-hui-lah8 lang5, Pi2-liok8 lang5, kiong7 chhit-pah si3-chap8-sa* e5.  30). Lah8-ma2 lang5 kap Ka-pa lang5, kiong7 lak8-pah ji7-chap8-it e5.  31). Bek8-ma2 lang5, chit8-pah ji7-chap8-ji7 e5.  32). Pek-tek8-li7 lang5 kap Ai e5 lang5, kiong7 chit8-pah ji7-chap8-sa* e5.  33). Pat8 e5 Ni5-pho e5 lang5, goo7-chap8-ji7 e5.  34). Pat8 e5 I2-lan5 hoo7-e3, chit8 chheng nng7-pah goo7-chap8-si3 lang5.  35). Hap-lim5 e5 hoo7-e3, sa*-pah ji7-chap8 e5.  36). Ia5-li7-ko lang5, sa*-pah si3-chap8-goo7 e5.  37). Lo5-tek lang5, Hap-te7 lang5, O-lo5 lang5, kiong7 chhit-pah ji7-chap8-it e5.  38). Se-na2 lang5, sa*-chheng kau2-pah sa*-chap8 e5.
	39). Che3-si; Ia5-su-a e5 ke, Ia5-tai7-nga2 e5 hoo7-e3, kau2-pah chhit-chap8-sa* lang5.  40). Im-lek8 e5 hoo7-e3, chit8-chheng lian5 goo7-chap8-ji7 lang5.  41). Pa-si-hoo7-ji*2 e5 hoo7-e3, chit8-chheng nng7-pah si3-chap8-chhit lang5.  42). Hap-lim5 e5 hoo7-e3, chit8-chheng lian5 chap8-chhit lang5.
	43). Li7-bi7 lang5; Ho5-tat8-ui e5 hoo7-e3, siok8 Ia5-su-a kap Kah-biat8 e5 hoo7-e3, chhit-chap8-si3 lang5.  44). Chhiu*3-koa--e5, A-sat e5 hoo7-e3, chit8-pah si3-chap8-poeh lang5.  45). Koo3-mng5--e5; Sa-liong5 e5 hoo7-e3, A-tek8 e5 hoo7-e3, Tat8-bun5 e5 hoo7-e3, A-kok e5 hoo7-e3, Hap-ti2-tai7 e5 hoo7-e3, Sok-pai3 e5 hoo7-e3, kiong7 chit8-pah sa*-chap8-poeh lang5.
	46). Ni5-the5-leng5; Se-hap e5 hoo7-e3, Hap-soo-pa e5 hoo7-e3, Tap-pa-go5 e5 hoo7-e3;  47). Ki-liok8 e5 hoo7-e3, Se-a e5 hoo7-e3, Pa-tun3 e5 hoo7-e3;  48). Li7-pa-na2 e5 hoo7-e3, Hap-ka-pa e5 hoo7-e3, Sat-mai2 e5 hoo7-e3;  49). Hap-lan5 e5 hoo7-e3, Kiat-tek e5 hoo7-e3, Ka-hap e5 hoo7-e3;  50). Li7-a-nga2 e5 hoo7-e3, Li7-sin3 e5 hoo7-e3, Ni5-ko-tai7 e5 hoo7-e3;  51). Ka-san3 e5 hoo7-e3, OO-sat e5 hoo7-e3, Pa-se-a e5 hoo7-e3;  52). Pi2-sai3 e5 hoo7-e3, Bi2-oo-leng5 e5 hoo7-e3, Ni5-phoo2-sim e5 hoo7-e3;  53). Pa-pok e5 hoo7-e3, Hap-kok-pa e5 hoo7-e3, Hap-hut e5 hoo7-e3;  54). Pa-se2-lut8 e5 hoo7-e3, Bi2-hi-tai7 e5 hoo7-e3, Hap-sa e5 hoo7-e3;  55). Pa-kho e5 hoo7-e3, Se-se-lah8 e5 hoo7-e3, Tap-ma2 e5 hoo7-e3;  56). Ni5-se3-a e5 hoo7-e3, Hap-the5-hoat e5 hoo7-e3.
	57). Soo2-lo5-bun5 e5 loo5-pok8 e5 hoo7-e3; So2-thai3 e5 hoo7-e3, So2-hui-liat8 e5 hoo7-e3, Pi2-loo7-tai7 e5 hoo7-e3;  58). Nga2-lah8 e5 hoo7-e3, Tat8-khun e5 hoo7-e3, Kiat-tek e5 hoo7-e3;  59). Si7-hoat-the5-nga2 e5 hoo7-e3, Hap-thoe3 e5 hoo7-e3, Pho-hek-liat8-hap-su-pa-im e5 hoo7-e3, A-bun5 e5 hoo7-e3.  60). Ni5-the5-leng5 kap Soo2-lo5-bun5 loo5-pok8 e5 hoo7-e3, kiong7 sa*-pah kau2-chap8-ji7 lang5.
	61). Tui3 Tek8-bi2-lah8, Tek8-hap-sat, Ki-liok8, A-tun3, Im-bek8 chiu*7-lai5--e5, boe7-oe7 cheng3-beng5 in e5 chong-chok8 se3-he7, chin-chia*3 si7 I2-sek-liat8 lang5 a2 m7-si7.  62). In si7 Te7-lai5-nga2 e5 hoo7-e3, To-pi2-nga2 e5 hoo7-e3, Ni5-ko-tai7 e5 hoo7-e3, kiong7 lak8-pah si3-chap8-ji7 lang5.  63). Che3-si-tiong, u7 Hap-pa-nga2 e5 hoo7-e3, Hap-ko-su e5 hoo7-e3, Pa-se-lai5 e5 hoo7-e3; Pa-se-lai5 chhoa7 Ki-liat8 lang5 Pa-se-lai5 e5 cha-boo2-kia*2 choe3 boo2, soo2-i2 eng7 in e5 mia5 lai5 chheng i.  64). Chiah e5 ke ti7 in e5 chok8-phoo2 tiong chhe7 in e5 se3-he7, ia7 chhe7-bo5, soo2-i2 sng3-choe3 bo5 chheng-khi3, m7-chun2 in tng che3-si e5 chit.  65). Chong2-tok ka7 in kong2, m7-thang chiah8 chi3-seng3 e5 mih8, theng3-hau7 u7 OO-leng5 kap Thoo2-beng5 e5 che3-si khi2-lai5.
	66). Hoe7-chiong3 kiong7 u7 si3-ban7 nng7-chheng sa*-pah lak8-chap8 lang5;  67). i2-goa7 iau2-u7 in e5 loo5-pok8 lu2-pi7, chhit-chheng sa*-pah sa*-chap8-chhit lang5, lam5-lu2 chhiu*3-koa--e5, u7 nng7-pah si3-chap8-goo7 lang5;  68). in e5 be2, chhit-pah sa*-chap8-lak8 chiah; in e5 lo5, nng7-pah si3-chap8-goo7 chiah;  69). lok8-to5, si3-pah sa*-chap8-goo7 chiah; lu5, lak8-chheng chhit-pah ji7-chap8 chiah.
	70). U7 chok8-tiu*2 kui2-na7 lang5 ui7-tioh8 kang-tia*5 lai5 hian3.  Chong2-tok hian3 ti7 khoo2-pang5 e5 kim chit8-chheng tat8-li7-khek, oa*2 goo7-chap8 te3, che3-si e5 le2-hok8 goo7-pah sa*-chap8 nia2.  71). Koh u7 chok8-tiu*2 hian3 jip8 kang-tia*5 e5 hu2-khoo3, kim nng7-ban7 tat8-li7-khek, gun5 nng7-chheng nng7-pah bi5-na2.  72). Ki5-u5 e5 peh-si*3 soo2 hian3 e5 kim nng7-ban7 tat8-li7-khek, gun5 nng7 chheng bi5-na2, che3-si e5 le2-hok8 lak8-chap8-chhit nia2.
	73). Tui3 an2-ni che3-si, Li7-bi7 lang5, koo3-mng5--e5, chhiu*3-koa--e5, peh-si*3 tiong chit8-poo7-hun7 e5 lang5, Ni5-the5-leng5, kap I2-sek-liat8 cheng3-lang5 tak8-e5 khia7-khi2 ti7 in e5 sia*5.

[8]	Kau3 te7-chhit geh8, I2-sek-liat8 lang5 i2-keng khia7-khi2 in hiah e5 sia*5.  Hit-si5 peh-si*3 chhin-chhiu*7 chit8-lang5 long2 chu7-chip8 ti7 chui2-mng5-cheng5 khoan-khoah e5 soo2-chai7, chhia*2 keng-hak8-su7, I2-su-lah8, toa3 Moo5-se lut8-hoat e5 chheh lai5, chiu7-si7 Ia5-ho5-hoa soo2 bat beng7-leng7 I2-sek-liat8 e5.  2). Chhit-geh8 chhoe-it jit8, che3-si I2-su-lah8 toa3 lut8-hoat kau3 kong-hoe7 cheng5, hek8 lam5 hek8 lu2, i2-kip8 ki*3-na7 thia*-liau2 oe7 hiau2 tit--e5 e5 bin7-cheng5.  3). Ti7 chui2-mng5-cheng5 khoan-khoah e5 soo2-chai7, tui3 thi*-kng kau3 jit8-tau3, ti7 cheng3 lam5-lu2 kap hiah e5 oe7 beng5-pek8--e5 e5 bin7-cheng5 thak8 i, peh-si*3 a*3 hi7-khang thia* lut8-hoat e5 chheh.  4). Keng-hak8-su7 I2-su-lah8 khia7 ti7 in ui7-tioh8 chit e5 su7 soo2 pi7-pan7 e5 chha5-tai5-teng2; ti7 i e5 sin-pi* u7 Ma2-tha-the5-nga2, Si7-ma2, A-nai7-nga2, OO-li7-a, Hi-lek8-ka, kap Ma2-se-nga2, khia7 ti7 i e5 chia*3-peng5; Pi2-tai7-na2, Bi2-sa-li7, Ma2-ki-nga2, Hap-sun7, Hap-poat8-tai7-na2, Sat-ka-li7-a, kap Bi2-su-lan5, khia7 ti7 i e5 to3-peng5.  5). I2-su-lah8 khia7 ti7 cheng3 peh-si*3 e5 teng2-bin7, ti7 cheng3 peh-si*3 e5 bak8-chiu-cheng5 hian-khui chit pun2 chheh; i chit8-e7 hian-khui, cheng3 peh-si*3 chiu7 long2 khi2-lai5 khia7.  6). I2-su-lah8 o-lo2 Ia5-ho5-hoa chi3-toa7 e5 Siong7-te3; cheng3 peh-si*3 long2 kiah8-khi2 chhiu2, in3 kong2, A-beng7, A-beng7, chiu7 a*3-thau5, bin7 ng3 toe7, keng3-pai3 Ia5-ho5-hoa.  7). Ia5-su-a, Pa-ni5, Si7-li7-pi2, Nga2-bin2, A-kok, Sa-pi2-thai3, O-te7-nga2, Ma2-se-nga2, Ki-li7-tha, A-sat-li7-nga2, Iok-sat-poat8, Hap-lan5, Pi2-lai5-nga2, kap Li7-bi7 lang5, hoo7 peh-si*3 beng5-pek8 lut8-hoat; peh-si*3 long2 khia7 ti7 i e5 soo2-chai7.  8). In thak8 Siong7-te3 lut8-hoat e5 chheh kau3 beng5-pek8 koh khui-thiah hit e5 i3-su3, hoo7 peh-si*3 beng5-pek8 soo2 thak8 e5.
	9). Chong2-tok Ni5-hi-bi2, kap choe3 che3-si e5 keng-hak8-su7 I2-su-lah8, kap ka3-si7 peh-si*3 e5 Li7-bi7 lang5, tui3 cheng3 peh-si*3 kong2, Kin-a2-jit8 si7 Ia5-ho5-hoa lin2 Siong7-te3 e5 seng3-jit8; m7-thang pi-ai thi5-khau3.  In-ui7 cheng3 peh-si*3 thia*-ki*3 lut8-hoat e5 oe7 long2 thi5-khau3.  10). I koh ka7 in kong2, Khi3 ah, lin2 khi3 chiah8 pui5 e5 mih8, lim ti* e5 bi7; bo5 pi7-pan7 mih8 e5 lang5, tioh8 pun hoo7 i; in-ui7 kin-a2-jit8 si7 lan2 e5 Chu2 e5 seng3-jit8; lin2 m7-thang iu-bun7, in-ui7 tui3 Ia5-ho5-hoa tit-tioh8 e5 hoa*-hi2 si7 lin2 e5 leng5-lek8.  11). Tui3 an2-ni Li7-bi7 lang5 an-ui3 cheng3 peh-si*3 kong2, Tioh8 cheng7-cheng7, in-ui7 kin-a2-jit8 si7 seng3-jit8; m7-thang iu-bun7.  12). Cheng3 peh-si*3 chiu7 khi3 lim-chiah8, ia7 pun mih8 hoo7 lang5, toa7 hoa*-hi2; in-ui7 in beng5-pek8 soo2 thoan5 hoo7 in e5 oe7.
	13). Keh-jit8 cheng3 peh-si*3 e5 chok8-tiu*2, che3-si, kap Li7-bi7 lang5, long2 chu7-chip8 kau3 keng-hak8-su7 I2-su-lah8 hia, beh ti3-i3 thia* lut8-hoat e5 oe7.  14). In khoa*3-tioh8 lut8-hoat tiong u7 ki3-chai3 Ia5-ho5-hoa thok Moo5-se beng7-leng7 I2-sek-liat8 lang5, tioh8 ti7 chhit-geh8 e5 choeh-ki5 tiam3 ti7 chhau2-liau5;  15). koh tioh8 ti7 tak8 e5 sia*5 kap Ia5-loo7-sat-leng2 soan-thoan5 po3-ko3 kong2, Lin2 tioh8 chhut-khi3 soa*--nih, chhu2 ka*-na2 chhiu7-ki, ia2 ka*-na2 chhiu7-ki, kong-liam chhiu7-ki, cho2-chhiu7-ki, am7-chhiu7 e5 chhiu7-ki, lai5 tah chhau2-liau5 chiau3 soo2 ki3-chai3 e5.  16). Peh-si*3 chiu7 chhut-khi3, toa3 chhiu7-ki lai5, tak8-lang5 ti7 ka-ki7 e5 chhu3-teng2 ti7 i*7-lai7, ti7 Siong7-te3 tian7 e5 i*7-lai7, ti7 chui2-mng5 khoan-khoah e5 soo2-chai7, ti7 I2-hoat-lian5 mng5 khoan-khoah e5 soo2-chai7, tah chhau2-liau5.  17). Hiah e5 siu7-liah8--khi3 koh to3-lai5 e5 hoe7-chiong3 chiu7 tah chhau2-liau5, che7 ti7 chhau2-liau5--nih; in-ui7 tui3 Lun3 e5 kia*2 Iok-su-a e5 si5 kau3 chit-jit8, I2-sek-liat8 lang5 m7-bat an2-ni kia*5.  Tui3 an2-ni in toa7-toa7 hoa*-hi2.  18). Tui3 thau5-chit8 jit8, kau3 loo7-be2 jit8, I2-su-lah8 tak8-jit8 thak8 Siong7-te3 e5 lut8-hoat.  Cheng3-lang5 siu2-choeh chhit-jit8, kau3 te7-poeh jit8 u7 giam5-siok-hoe7, chiau3 tia*7-tioh8 e5 le7.

[9]	Chit-geh8 ji7-si3 jit8, I2-sek-liat8 lang5 chu7-chip8 kim3-chiah8, chheng7 moa5-sa*, sam2 he2-hu.  2). I2-sek-liat8 e5 hoo7-e3 chiu7 kap it-chhe3 goa7-pang lang5 keh-khui, khia7-teh jin7 ka-ki7 e5 choe7-ok, kap in liat8-choo2 e5 choe7-koa3.  3). In khia7 ti7 in e5 soo2-chai7, eng7 hit-jit8 e5 si5-kan si3-hun7-chit8, thak8 Ia5-ho5-hoa in e5 Siong7-te3 lut8-hoat e5 chheh; koh eng7 si5-kan e5 si3-hun7-chit8 jin7-choe7, keng3-pai3 Ia5-ho5-hoa in e5 Siong7-te3.  4). Ia5-su-a, Pa-ni5, Kah-biat8, Si7-pa-ni5, Poo3-ni5, Si7-li7-pi2, Pa-ni5, Ki-na2-ni5, khia7 ti7 Li7-bi7 lang5 e5 tai5-teng2, toa7-soa* kiu5-kio3 Ia5-ho5-hoa in e5 Siong7-te3.
	5). Li7-bi7 lang5 Ia5-su-a, Kah-biat8, Pa-ni5, Hap-sa-ni5, Si7-li7-pi2, O-te7-nga2, Si7-pa-ni5, Pi3-tha-hi-nga2, kong2, Lin2 tioh8 khia7--khi2-lai5 o-lo2 Ia5-ho5-hoa lin2 e5 Siong7-te3, tui3 eng2-oan2 kau3 eng2-oan2.  Ia5-ho5-hoa ah, Li2 eng5-kng e5 mia5 si7 eng-kai o-lo2 e5, poa*5-ke3 it-chhe3 e5 chheng-hoo o-lo2.  6). Li2, tok8-tok8 Li2, si7 Ia5-ho5-hoa; Li2 chhong3-cho7 thi*, kap chiah e5 thi* e5 thi*, kap thi*-teng2 e5 ban7-kun, toe7 kap toe7-chiu*7 e5 ban7-mih8, hai2 kap hai2-tiong e5 ban7-mih8; che it-chhe3 long2 si7 Li2 soo2 po2-chun5 e5; thian-kun ia7 keng3-pai3 Li2.  7). Ia5-ho5-hoa ah, Li2 si7 Siong7-te3, bat keng2-soan2 A-pek-lan5, chhoa7 i chhut Ka-lek8-ti2 e5 Ngoo5-ji*2, siu*2-su3 i mia5 kio3 A-pek-lah8-han2.  8). Li2 khoa*3 i e5 sim chin7-tiong ti7 Li2 e5 bin7-cheng5, chiu7 kap i lip8-iok, eng3-un2 chiong Ka-lam5 lang5, Hek lang5, A-moo5-li7 lang5, Pi2-li7-se2 lang5, Ia5-poo3-su lang5, Kek-ka-sat lang5 e5 toe7 hoo7 i e5 hoo7-e3, koh u7 eng3-giam7 Li2 e5 oe7; in-ui7 Li2 si7 kong-gi7--e5.  9). Li2 bat khoa*3-ki*3 goan2 e5 liat8-choo2 ti7 Ai-kip8 soo2 siu7 e5 khun3-khoo2, thia* in ti7 Ang5-hai2 pi* e5 ai-kiu5,  10). chiu7 kia*5 sin5-jiah ki5-su7, chek-hoat8 Hoat-lo2 kap i e5 cheng3 jin5-sin5, i2-kip8 i kok-lai7 e5 cheng3 peh-si*3; in-ui7 Li2 chai in kiau-ngoo7 khoan2-thai7 goan2 e5 liat8-choo2, Li2 chiu7 ui7 ka-ki7 tit-tioh8 mia5-sia*, chhin-chhiu*7 kin-a2-jit8 chit8-iu*7.  11). Li2 ti7 in e5 bin7-cheng5 pun-khui hai2, hoo7 in tui3 hai2-tiong kia*5 ta-toe7 ke3-khi3, tui-jip in--e5, Li2 hiat in ti7 chhim-hai2, chhin-chhiu*7 hiat chioh8-thau5 ti7 toa7-chui2-tiong.  12). Iu7-koh jit8--si5 Li2 eng7 hun5-thiau7 chhoa7 in, mi5--si5 Li2 eng7 he2-thiau7 chio3-kng in soo2 kia*5 e5 loo7.  13). Li2 ia7 kang3-lim5 ti7 Se-nai2 soa*, tui3 thi*--nih kap in kong2-oe7, siu*2-su3 in cheng3-tit8 e5 hoat-too7, chin-sit8 e5 hoat-too7, ho2 e5 lut8-le7 kap kai3-beng7;  14). koh hoo7 in chai Li2 an-hioh e5 seng3-jit8, ia7 thok Li2 e5 loo5-pok8 Moo5-se eng7 kai3-beng7, lut8-le7, hoat-too7, beng7-leng7 in;  15). ui7-tioh8 in iau, chiu7 tui3 thi* siu*2-su3 bi2-niu5, ui7-tioh8 in chhui3-ta, chiu7 tui3 chioh8-poa*5 chhut-chui2, koh beng7-leng7 in khi3 seng5-chiap Li2 soo2 chiu3-choa7 beh hoo7 in e5 toe7.  16). Chong2-si7 in kap goan2 e5 liat8-choo2 kia*5 tai7-chi3 kiau-ngoo7, ngi7 in e5 am7-kun2, bo5 thia*-than3 Li2 e5 kai3-beng7, m7-kheng2 sun7-than3, ia7 bo5 ki3-liam7 Li2 ti7 in tiong-kan soo2 kia*5 e5 ki5-su7, keng2-jian5 ngi7 in e5 am7-kun2, ti7 poe7-gek8 tiong ka-ki7 siat-lip8 siu2-leng2, beh oat to3-khi3 in choe3 loo5-chai5 e5 toe7.  Chong2-si7 Li2 si7 hoa*-hi2 sia3-bian2 lang5, u7 un-tian2, lin5-bin2, bo5 khoai3-khoai3 siu7-khi3, u7 moa2-moa2 chu5-ai3 e5 Siong7-te3; ia7 bo5 pang3-sak in.  18). In sui-jian5 chu3 chit8-chiah gu5-a2, koh kong2, Che si7 li2 e5 Siong7-te3 bat chhoa7 li2 chhut Ai-kip8--e5, an2-ni toa7-toa7 kek-tong7 siu7-khi3;  19). Li2 iau2-ku2 toa7 si lin5-bin2, bo5 pang3-sak in ti7 khong3-ia2; jit8-si5, hun5-thiau7 bo5 li7-khui in, chhoa7 in kia*5 loo7; mi5-si5, he2-thiau7 ia7 bo5 li7-khui in, chio3-kng in kap in soo2 tioh8 kia*5 e5 loo7.  20). Li2 ia7 siu*2-su3 Li2 ho2 e5 sin5 lai5 ka3-si7 in, Li2 e5 ma2-na2 iu5-goan5 hoo7 in chiah8 bo5 soah, ui7-tioh8 in chhui3-ta, siu*2-su3 in chui2.  21). Ti7 khong3-ia2 si3-chap8 ni5 li2 iu*2-chhi7 in; in chiu7 bo5 khiam3-kheh chit8-hang7, in e5 sa* bo5 phoa3, in e5 kha bo5 phong3-pha7.  22). Li2 chiong liat8-pang kap hiah e5 peh-si*3 hoo7 in, hun-phai3 in ti7 tak8 kak-thau5, in chiu7 tit-tioh8 Se-hong5 e5 toe7, Hi-sit8-pun2 ong5 e5 toe7, kap Pa-san ong5 Gok8 e5 toe7.  23). Li2 ke-thi* in e5 kia*2-sun chhin-chhiu*7 thi*-chhi* e5 choe7, chhoa7 in kau3 hit e5 toe7, chiu7-si7 Li2 ka7 in e5 liat8-choo2 kong2, in beh jip8-khi3 seng5-chiap e5.  24). An2-ni, in e5 kia*2-sun jit8-khi3 seng5-chiap hit e5 toe7, Li2 ti7 in e5 bin7-cheng5 che3-ap hit soo2-chai7 khia7-khi2 e5 peh-si*3, chiu7-si7 Ka-lam5 lang5, chiong in kap in e5 kun-ong5, kap hit soo2-chai7 e5 peh-si*3, long2 kau ti7 in e5 chhiu2, hoo7 in chhut-chai7 i3-su3 lai5 khoan2-thai7 in.  25). In chhu2 kian-koo3 e5 sia*5, pui5 e5 thoo2-toe7, tit-tioh8 chhiong-moa2 tak8-iu*7 ho2-mih8 e5 chhu3-theh8, khui pian7-pian7 e5 chui2-chi*2, phu5-to5-hng5, ka*-na2-hng5, ke2-chi2-chhiu7 choe7-choe7; in tit-tioh8 chiah8-pa2, sin-the2 pui5; in-ui7 Li2 e5 toa7-un sim-lai7 khoai3-lok8.  26). Chong2-si7 in m7 sun7-than3, keng2-jian5 poe7-gek8 Li2, chiong Li2 e5 lut8-hoat hiat ti7 ka-chiah-au7;  Li2 e5 sian-ti khoan3-kai3 in, beh hoo7 in kui-ng3 Li2, in chiu7 thai5-si2--in; toa7-toa7 kek-tong7 siu7-khi3.  27). Soo2-i2 Li2 kau in ti7 tui3-tek8 e5 chhiu2, siu7 in e5 khoo2-chhoo2; in tu2-tioh8 khoo2-lan7 e5 si5 ai-kiu5 Li2, Li2 chiu7 tui3 thi* a*3-loh8 thia*, chiau3 Li2 e5 toa7 lin5-bin2, hoo7 in u7 chin2-kiu3 e5 lang5, kiu3 in thoat-li7 tui3-tek8 e5 chhiu2.  28). Chong2-si7 in tit-tioh8 peng5-an liau2-au7, koh ti7 Li2 e5 bin7-cheng5 kia*5 phai*2; soo2-i2 Li2 pang3-sak in ti7 tui3-tek8 e5 chhiu2, hoo7 tui3-tek8 koan2-hat in; in oat8-to3-tng2 ai-kiu5 Li2 e5 si5, Li2 iu5-goan5 tui3 thi* a*3-loh8 thia*, tauh8-tauh8 chiau3 Li2 e5 lin5-bin2 chin2-kiu3 in;  29). koh khoan3-kai3 in, ai3 beh in2-chhoa7 in kui-ng3 Li2 e5 lut8-hoat; chong2-si7 in kia*5 tai7-chi3 kiau-ngoo7, m7 thia*-than3 Li2 e5 kai3-beng7, kan-hoan7 Li2 hiah e5 hoat-too7, (lang5 na7 kia*5 i, beh tui3 i tit-tioh8 oah8 e5,) oat8-tng2 keng-thau5, ngi7 am7-kun2, m7-kheng2 thia*-than3.  30). Chong2-si7 Li2 choe7-choe7 ni5 khoan-iong5 in, koh eng7 Li2 e5 sin5 thok Li2 hiah e5 sian-ti lai5 tui3 in choe3 kan-cheng3, in iu5-goan5 m7 thia*-than3; soo2-i2 Li2 chiong in kau ti7 liat8-kok e5 peh-si*3 e5 chhiu2.  31). Chong2-si7 Li2 tui3 Li2 e5 toa7 lin5-bin2, bo5 it-chin7 biat8 in, ia7 bo5 pang3-sak in; in-ui7 Li2 si7 u7 un-tian2, u7 lin5-bin2 e5 Siong7-te3.
	32). Ta* goan2 e5 Siong7-te3 ah, Li2 si7 chi3-toa7, u7 koan5-leng5, thang kia*-ui3, siu2 iok, si chu5-ai3 e5 Siong7-te3; goan2 e5 kun-ong5, siu2-leng2, che3-si, sian-ti, liat8-choo2 kap Li2 e5 cheng3 peh-si*3, tui3 A-sut8 liat8-ong5 e5 si5 kau3 kin-a2-jit8 soo2 tu2-tioh8 it-chhe3 e5 khoo2-lan7, kiu5 Li2 boh8-tit liah8-choe3 sio2-khoa2.  33). Chong2-si7 ki*3-na7 goan2 soo2 tu2-tioh8--e5, Li2 si7 kong-gi7; in-ui7 Li2 soo2 kia*5--e5 si7 chin-sit8, goan2 soo2 kia*5--e5 si7 phai*2.  34). Goan2 e5 kun-ong5, siu2-leng2, che3-si, liat8-choo2, long2 bo5 chun-siu2 Li2 e5 lut8-hoat, m7 thia*-than3 Li2 e5 kai3-beng7, kap Li2 e5 kan-cheng3, chiu7-si7 Li2 tui3 in soo2 kan-cheng3 e5 oe7.  35). In ti7 in e5 pun2-kok, ti7 Li2 siu*2-su3 in toa7 hok-khi3, kap Li2 ti7 in bin7-cheng5 soo2 siu*2-su3 khoah-toa7 pui5-sui2 e5 toe7, bo5 hok8-sai7 Li2, ia7 bo5 oat8-tng2 li7-khui in e5 phai*2 soo2 kia*5.  36). Goan2 kin-a2-jit8 choe3 loo5-pok8; Li2 soo2 siu*2-su3 goan2 liat8-choo2 e5 toe7, thang chiah8 i e5 ke2-chi2, i2-kip8 ho2 e5 mih8, khoa*3 ah, goan2 ti7 chit e5 toe7 choe3 loo5-pok8.  37). Chit e5 toe7 chhut choe7-choe7 mih8, kui ti7 liat8-ong5, chiu7-si7 Li2 in-ui7 goan2 e5 choe7, Li2 soo2 siat-lip8 lai5 koan2-hat goan2-e5, in chhut-chai7 i3-su3 koan2-hat goan2 e5 sin-khu kap goan2 e5 cheng-si*; goan2 tu2-tioh8 toa7 hoan7-lan7.  38). In-ui7 che it-chhe3 e5 su7, goan2 lip8 khak-sit8 e5 iok, sia2-beng5 i; goan2 e5 siu2-leng2, Li7-bi7 lang5, kap che3-si, long2 kham3-in3.

[10]	Kham3-in3--e5, si7 Hap-ka-li7-a e5 kia*2 chong2-tok Ni5-hi-bi2, kap Se-ti2-ka;  2). Se-lai5-nga2, A-sat-li7-nga2, Ia5-li7-bi2;  3). Pa-si-hoo7-ji*2, A-ma2-li7-nga2, Ma2-ki-nga2;  4). Hap-tut8, Si7-pa-ni5, Ma2-lok8;  5). Hap-lim5, Bi2-li7-boat8, Go5-pa-ti2-a;  6). Tan7-i2-li2, Kun7-tun3, Pa-liok8;  7). Bi2-su-lan5, A-pi2-nga2, Bi2-nga2-bin5;  8). Ma2-se-a, Phek-kai, Si7-ma2-nga2; teng2-bin7 chiah-e5 si7 che3-si.  9). Koh u7 Li7-bi7 lang5; chiu7-si7 A-san3-ni5 e5 kia*2 Ia5-su-a, Hi-na2-tat8 e5 kia*2 Pin-loe7, Kah-biat8;  10). iau2-u7 in e5 hia*-ti7 Si7-pa-ni5, Ho5-te7-nga2, Ki-li7-tha, Pi2-lai5-nga2, Hap-lan5;  11). Bi2-ka, Li7-hap8, Hap-sa-pi2-nga2;  12). Sat-khek, Si7-li7-pi2, Si7-pa-ni5;  13). Ho5-te7-nga2, Pa-ni5, Pi-ni5-loo5.  14). Koh u7 peh-si*3 e5 thau5-lang5; chiu7-si7 Pa-liok8, Pa-hap-moo5-ap, I2-lan5, Sat-thoo2, Pa-ni5;  15). Poo3-ni5, Ap-kap, Pi2-pai3;  16). A-to-ni5-nga2, Pi2-kek-oa2-i, A-teng;  17). A-tek8, Hi-se-ka, Ap-sok;  18). Ho5-te7-nga2, Hap-sun7, Pi2-sai3;  19). Hap-lah8, A-na2-tut8, Ni5-pai3;  20). Boat-pi2-ap, Bi2-su-lan5, Hi-sek;  21). Bi2-si7-sat-piat8, Sat-tok, Ap-too7-a;  22). Pi2-lah8-the5, Hap-lan5, A-nai7-nga2;  23). Ho5-se3-a, Hap-na2-ni5-nga2, Hap-sut8;  24). Hap-lo5-hek, Pi2-li7-hap, Sok-pek;  25). Li7-hong5, Hap-sa-na2, Ma2-se-nga2;  26). A-hi-nga2, Hap-lan5, A-lan5;  27). Ma2-lok8, Hap-lim5 Pa-na2.
	28). Ki5-u5 e5 peh-si*3, che3-si, Li7-bi7 lang5, koo3-mng5--e5, chhiu*3-koa--e5, Ni5-the5-leng5, i2-kip8 it-chhe3 kap liat8-pang e5 peh-si*3 keh-khui lai5 kui-hok8 Siong7-te3 e5 lut8-hoat e5, kap in e5 boo2, in e5 kia*2, in e5 cha-boo2-kia*2, ki*3 oe7 hiau2-tit oe7 beng5-pek8--e5;  29). long2 kiat-lian5 in e5 hia*-ti7 in e5 kui3-chok8, chiu3-choo2 chiu3-choa7 beh chun-than3 Siong7-te3 e5 lut8-hoat, chiu7-si7 Siong7-te3 e5 loo5-pok8 Moo5-se soo2 thoan5-siu7--e5, chip-siu2 chun-than3 Ia5-ho5-hoa lan2 e5 Chu2 it-chhe3 kai3-beng7 hoat-too7, lut8-le7;  30). ia7 bo5 beh chiong goan2 e5 cha-boo2-kia*2 phoe3 hoo7 chit soo2-chai7 e5 peh-si*3, ia7 bo5 beh ui7 goan2 e5 kia*2 chhoa7 in e5 cha-boo2-kia*2;  31). chit soo2-chai7 e5 peh-si*3, na7 ti7 an-hioh-jit8 toa3 he3-mih8 a2-si7 ngoo2-kok lai5 boe7, goan2 ti7 an-hioh-jit8 a2-si7 seng3-jit8, goan2 bo5 beh ka7 in boe2; kau3 te7-chhit ni5 bo5 beh cheng3-choh; ki*3-na7 khiam3-goan2--e5 bo5 beh ka7 i tho2.
	32). Goan2 koh ui7 ka-ki7 tia*7-tioh8 le7, tak8-ni5 tak8-lang5 tioh8 lap8 sia3-khek-lek8 e5 sa*-hun7-chit8, choe3 goan2 e5 Siong7-te3 tian7 e5 loo7-eng7;  33). chiu7-si7 ui7-tioh8 pai5-liat8 e5 pia*2, kap siong5-siong5 hian3 e5 soo3-che3, kap siong5-siong5 hian3 e5 sio-che3, kap an-hioh-jit8, geh8 e5 chhoe-it, kap choeh-ki5 soo2 hian3 e5, kap seng3 e5 mih8, i2-kip8 siok8-choe7 e5 che3, chiu7-si7 ui7 I2-sek-liat8 lang5 siok8-choe7--e5, i2-kip8 goan2 Siong7-te3 tian7-lai7 it-chhe3 e5 loo7-eng7.  34). Goan2 chiah e5 che3-si, Li7-bi7 lang5, kap peh-si*3 liam-khau, chiau3 goan2 e5 chong-chok8, ti7 tak8-ni5 tia*7-tioh8 e5 si5, toa3 hian3-che3 e5 chha5 kau3 goan2 Siong7-te3 e5 tian7, sio ti7 Ia5-ho5-hoa goan2 Siong7-te3 e5 toa*5, chiau3 lut8-hoat soo2 ki3-chai3-e5;  35). koh tak8-ni5 chiong goan2 toe7-chiu*7 khi2-thau5 sek8 e5 thoo2-san2, kap tak8-ho7 chhiu7 khi2-thau5 sek8 e5 ke2-chi2, toa3 kau3 Ia5-ho5-hoa e5 tian7;  36). koh chiau3 lut8-hoat soo2 ki3-chai3, chiong goan2 e5 kia*2 kap cheng-si* khi2-thau5 si*--e5, i2-kip8 gu5-kun5 iu*5-kun5 khi2-thau5 si*--e5, toa3 kau3 goan2 Siong7-te3 e5 tian7, kau3 goan2 Siong7-te3 e5 tian7-lai7 teh hok8-sai7 e5 che3-si;  37). ia7 chiong goan2 khi2-thau5 chhut e5 beh8-hun2, i2-kip8 goan2 e5 ku2-che3 e5 le2-mih8, kap tak8-iu*7 chhiu7 e5 ke2-chi2, sin-chiu2, kap iu5, toa3 hoo7 che3-si, siu-jip8 ti7 goan2 Siong7-te3 e5 tian7 e5 khoo3-pang5; chiong goan2 toe7-chiu*7 soo2 siu-seng5 e5, chap8-hun7-chit8 hoo7 Li7-bi7 lang5, in-ui7 Li7-bi7 lang5 ti7 goan2 it-chhe3 chhut thoo2-san2 e5 sia*5, tit-tioh8 chap8-hun7-chit8.  38). Li7-bi7 lang5 chhu2 chap8-hun7-chit8 e5 si5, A-lun5 e5 kia*2-sun tiong e5 che3-si tioh8 u7 chit8-e5 kap Li7-bi7 lang5 ti7-teh; Li7-bi7 lang5 ia7 tioh8 chiong chap8-hun7-chit8 e5 chap8-hun7-chit8 toa3 kau3 goan2 Siong7-te3 e5 tian7, kau3 pang5-keng, siu-jip8 hu2-khoo3.  39). In-ui7 I2-sek-liat8 lang5 kap Li7-bi7 lang5, tioh8 eng7 in ku2-che3 e5 ngoo2-kok, sin-chiu2, kap iu5, toa3 kau3 siu-khng3 seng3-soo2 e5 khi2-ku7 e5 pang5-keng, chiu7-si7 tam-tng chit e5 che3-si, koo3-mng5--e5, chhiu*3-koa--e5, soo2 tiam3 e5 pang5-keng; an2-ni goan2 chiu7 bo5 beh pang3-sak goan2 Siong7-te3 e5 tian7.

[11]	Peh-si*3 hiah e5 siu2-leng2 tiam3 ti7 Ia5-loo7-sat-leng2; ki5-u5 e5 peh-si*3 liam-khau, mui2 chap8-lang5-tiong hoo7 chit8-lang5 lai5 tiam3 ti7 seng3-sia*5 Ia5-loo7-sat-leng2, hi2 kau2-e5 tiam3 ti7 pat8 e5 sia*5.  2). Ki*3-na7 ka-ki7 kam-goan7 lai5 tiam3 ti7 Ia5-loo7-sat-leng2--e5, peh-si*3 long2 ka7 in chiok-hok.
	3). I2-sek-liat8 lang5, che3-si, Li7-bi7 lang5, Ni5-the5-leng5, kap Soo2-lo5-bun5 loo5-pok8 e5 hoo7-e3, long2 tiam3 ti7 Iu5-tai7 hiah e5 sia*5, tak8-e5 tiam3 ti7 in e5 giap8, in e5 sia*5; pun2-seng2 e5 thau5-lang5, tiam3 ti7 Ia5-loo7-sat-leng2 e5, ki3 ti7 e7-bin7.  4). Iu5-tai7 e5 kia*2-sun, kap Pian7-nga2-bin2 e5 kia*2-sun, u7-e5 tiam3 ti7 Ia5-loo7-sat-leng2.  Siok8 Iu5-tai7 e5 kia*2-sun; Hoat-lek8-su e5 hoo7-e3, OO-se-nga2 e5 kia*2 A-tha-nga2, OO-se-nga2 si7 Sat-ka-li7-nga2 e5 kia*2, Sat-ka-li7-nga2 si7 A-ma2-li7-nga2 e5 kia*2, A-ma2-li7-nga2 si7 Si7-hoat-the5-nga2 e5 kia*2, Si7-hoat-the5-nga2 si7 Ma2-lek8-liat8 e5 kia*2;  5). koh u7 Pa-liok8 e5 kia*2 Ma2-se-nga2, Pa-liok8 si7 Kok-ho5-se e5 kia*2, Kok-ho5-se si7 Hap-sai3-nga2 e5 kia*2, Hap-sai3-nga2 si7 A-tai7-nga2 e5 kia*2, A-tai7-nga2 si7 Iok-nga2-lip8 e5 kia*2, Iok-nga2-lip8 si7 Sat-ka-li7-nga2 e5 kia*2, Sat-ka-li7-nga2 si7 Si7-lo5-lang5 e5 kia*2.  6). Hoat-lek8-su e5 kia*2-sun tiam3 ti7 Ia5-loo7-sat-leng2 e5, kiong7 u7 si3-pah lak8-chap8-poeh e5 iong2-su7.
	7). Siok8 Pian7-nga2-bin2 kia*2-sun e5; u7 Bi2-su-lan5 e5 kia*2 Sat-loo7, Bi2-su-lan5 si7 Iok-iap8 e5 kia*2, Iok-iap8 si7 Pi2-tai7-nga2 e5 kia*2, Pi2-tai7-nga2 si7 Ko-nai7-nga2 e5 kia*2, Ko-nai7-nga2 si7 Ma2-se-nga2 e5 kia*2, Ma2-se-nga2 si7 I2-thiat e5 kia*2, I2-thiat si7 Ia5-sai-a e5 kia*2.  8). I e5 te3-au7 u7 Ka-pai3, Sat-lai5, kiong7 kau2-pah ji7-chap8-poeh lang5.  9). Se3-ki-li7 e5 kia*2 Iok-ji*2 si7 in e5 koa*-tiu*2; Hap-se-loo5-a e5 kia*2 Iu5-tai7 choe3 hit e5 sia*5 e5 hu3-koa*.
	10). Siok8 che3-si--e5 u7 Iok-nga2-lip8 e5 kia*2 Ia5-tai7-nga2, Nga2-kun;  11). iau2 u7 koan2-li2 Siong7-te3 e5 tian7 e5 Se-lai5-nga2, Se-lai5-nga2 si7 Hi-lek8-ka e5 kia*2, Hi-lek8-ka si7 Bi2-su-lan5 e5 kia*2, Bi2-su-lan5 si7 Sat-tok e5 kia*2, Sat-tok si7 Bi2-lah8-iok e5 kia*2, Bi2-lah8-iok si7 A-hi-tut8 e5 kia*2;  12). iau2 u7 in e5 hia*-ti7 ti7 tian7-lai7 tam-tng chit e5, kiong7 poeh-pah ji7-chap8-ji7 lang5; koh u7 Ia5-lo5-han2 e5 kia*2 A-tai7-nga2, Ia5-lo5-han2 si7 Pi2-lah8-li7 e5 kia*2, Pi2-lah8-li7 si7 Am3-se2 e5 kia*2, Am3-se2 si7 Sat-ka-li7-a e5 kia*2, Sat-ka-li7-a si7 Pa-si-hoo7-ji*2 e5 kia*2, Pa-si-hoo7-ji*2 si7 Ma2-ki-nga2 e5 kia*2;  13). iau2 u7 i e5 hia*-ti7 choe3 chok8-tiu*2--e5, nng7-pah si3-chap8-ji7 lang5; koh u7 A-sat-liat8 e5 kia*2 A-ma2-soe3 , A-sat-liat8 si7 A-hap-sai3 e5 kia*2, A-hap-sai3 si7 Bi2-sit8-li7-boat8 e5 kia*2, Bi2-sit8-li7-boat8 si7 Im-bek8 e5 kia*2;  14). iau2 u7 in e5 hia*-ti7 toa7 koan5-leng5 e5 iong2-su7, kiong7 chit8-pah ji7-chap8-poeh lang5; Hap-ki-to-lim5 e5 kia*2 Sat-pa-te7-giap8 si7 in e5 koa*-tiu*2.
	15). Li7-bi7 lang5 tiong, u7 Hap-sut8 e5 kia*2 Si7-ma2-nga2, Hap-sut8 si7 Ap-li7-kam e5 kia*2, Ap-li7-kam si7 Hap-sa-pi2-nga2 e5 kia*2, Hap-sa-pi2-nga2 si7 Poo3-ni5 e5 kia*2;  16). koh u7 Li7-bi7 lang5 e5 thau5-lang5, Sa-pi2-thai3 kap Iok-sat-poat8, koan2-li2 Siong7-te3 tian7 e5 goa7-su7.  17). Ti7 ki5-to2 kam2-sia7 chhoa7-thau5 si7 Bi2-ka e5 kia*2 Ma2-tha-ni5, Bi2-ka si7 Sat-ti2 e5 kia*2, Sat-ti2 si7 A-sat e5 kia*2; koh u7 Ma2-tha-ni5 hia*-ti7; koh u7 Pat-poo3-ka ti7 i e5 hia*-ti7-tiong choe3 te7-ji7--e5; iau2 u7 Sa-boo2-a e5 kia*2 Ap-tai7, Sa-boo2-a si7 Ka-lah8 e5 kia*2, Ka-lah8 si7 Ia5-too7-tun3 e5 kia*2.  18). Ti7 seng3-sia*5 tiong e5 Li7-bi7 lang5, kiong7 nng7-pah poeh-chap8-si3 lang5.
	19). Koo3-mng5--e5 A-kok, kap Tat8-bun5, kap in e5 hia*-ti7 teh siu2-mng5--e5, kiong7 chit8-pah chhit-chap8-ji7 lang5.  20). Ki5-u5 e5 I2-sek-liat8 lang5, che3-si, Li7-bi7 lang5, tiam3 ti7 Iu5-tai7 tak8 e5 sia*5, tak8-lang5 ti7 in e5 giap8 e5 toe7.  21). Chong2-si7 Ni5-the5-leng5 tiam3 ti7 Go5-hui2-lek8; Se-hap kap Ki-su-pha*3 choe3 Ni5-the5-leng5 e5 thau5.
	22). Bi2-ka e5 goan5-sun, Ma2-tai7-ni5 e5 cheng-sun, Hap-sa-pi3 e5 sun, Pa-ni5 e5 kia*2 OO-se, ti7 Ia5-loo7-sat-leng2 koan2 Li7-bi7 lang5, i si7 chhiu*3-koa--e5 A-sat e5 kia*2-sun, koan2-li2 Siong7-te3 tian7 e5 su7-bu7.  23). In-ui7 ong5 ui7-tioh8 in lai5 chhut beng7-leng7, tak8-jit8 u7 tia*7-tioh8 e5 hun7-giah8 kiong-kip hiah e5 chhiu*3-koa e5 lang5.  24). Iu5-tai7 e5 kia*2 Sia7-lah8 e5 kia*2-sun, Bi2-si7-sat-piat8 e5 kia*2 Pi2-tha-hi-nga2, ti7 ong5 e5 poo7-ha7 pan7-li2 Iu5-tai7 peh-si*3 it-chhe3 e5 su7.
	25). Lun7-kau3 hiah e5 hiu*-sia7 kap in e5 chhan5-toe7, u7 Iu5-tai7 lang5 tiam3 ti7 Ki-liat8-a-pa kap i e5 hiu*-sia7, Ti2-pun2 kap i e5 hiu*-sia7, I2-pa-kah-siat kap i e5 hiu*-sia7;  26). koh ti7 Ia5-su-a, Moo5-lah8-tai7, Pek-pha*3-liat8;  27). Hap-sat-su-a, Piat8-si7-pa kap i e5 hiu*-sia7;  28). koh ti7 Se2-kek-lah8, Bi2-ko-na2 kap i e5 hiu*-sia7;  29). koh ti7 Im-lim5-bun5, So2-lah8, Ia5-boat8, Sat-lo5-a, A-too7-lan5 kap in e5 hiu*-sia7, Lah8-kiat kap i e5 chhan5-toe7, A-se-ka kap i e5 hiu*-sia7.  In soo2 tiam3 e5 toe7-hng, si7 tui3 Piat8-si-pa kau3 Him-lun3 e5 soa*-kok.  31). Pian7-nga2-bin2 lang5 tui3 Ka-pa khi2, tiam3 ti7 Bit8-boat, A-nga2, Pek-tek8-li7, kap i e5 hiu*-sia7;  32). A-na2-tut8, Lo5-pek, A-lan5-nga2;  33). Ha7-so2, Lah8-ma2, Ki-tha-im;  34). Hap-tiap8, Se2-phian, Ni5-pat-lah8;  35). Lo5-tek, O-lo5, kang-chhiu*7 e5 soa*-kok.  36). Li7-bi7-lang5 e5 tiong-kan, u7 kui2-na7 pan tiam3 ti7 Iu5-tai7 e5 , ta* kui ti7 Pian7-nga2-bin2.

[12]	Kap Sat-lah8-thiat e5 kia*2 Soo2-lo5-pa-pek, kap Ia5-su-a, tang5 chiu*7-lai5 e5 che3-si kap Li7-bi7 lang5 ki3 ti7 e7-toe2; Se-lai5-nga2, Ia5-li7-bi2, I2-su-lah8;  2). A-ma2-li7-nga2, Ma2-lok8, Hap-tut8;  3). Si7-ka-ni5, Li7-hong5, Bi2-li7-boat8;  4). Ek8-to, Kun7-tun3, A-pi2-nga2;  5). Bi2-nga2-bin5, Ma2-ti2-nga2, Phek-ka;  6). Si7-ma2-nga2, Iok-nga2-lip8, Ia5-tai7-nga2;  7). Sat-loo7, A-bok8, Hi-lek8-ka, Ia5-tai7-nga2.  Chiah e5 lang5 ti7 Ia5-su-a e5 si5 choe3 che3-si kap in hia*-ti7 e5 thau5.
	8). Li7-bi7 lang5 Ia5-su-a, Pin-loe7, Kah-biat8, Si7-li7-pi2, Iu5-tai7, Ma2-tha-ni5; chit e5 Ma2-tha-ni5 kap i e5 hia*-ti7 koan2-li2 o-lo2 kam2-sia7 e5 su7.  9). In e5 hia*-ti7 Pat-poo3-ka kap OO-ni5, chiau3 in e5 pan-liat8, kap in sa*-tui3.  10). Ia5-su-a si* Iok-nga2-kim, Iok-nga2-kim si* I2-li7-a-sit8, I2-li7-a-sit8 si* Ia5-ho5-ia5-tai7,  11). Ia5-ho5-ia5-tai7 si* Iok-na2-tan, Iok-na2-tan si* Ap-too7-a.
	12). Ti7 Iok-nga2-kim e5 si5, che3-si choe3 chok8-tiu*2 e5, Se-lai5-nga2 chok8 u7 Bi2-lah8-nga2; Ia5-li7-bi2 chok8, u7 Hap-na2-ni5-nga2;  13). I2-su-lah8 chok8 u7 Bi2-su-lan5; A-ma2-li7-nga2 chok8, u7 Iok-hap-lan5;  14). Bi2-li7-koo2 chok8, u7 Iok-na2-tan; Si7-pa-ni5 chok8, u7 Iok-sek;  15). Hap-lim5 chok8, u7 Ap-na2; Bi2-lah8-iok chok8, u7 Hi-lek8-khai2;  16). Ek8-to chok8, u7 Sat-ka-li7-a; Kun7-tun3 chok8, u7 Bi2-su-lan5;  17). A-pi2-nga2 chok8, u7 Se3-ki-li7; Bi2-na2-bin5 chok8, Moo5-a-ti2 chok8, u7 Pi2-lek8-thai3;  18). Phek-ka-chok8, u7 Sa-boo2-a; Si7-ma2-nga2 chok8, u7 Iok-na2-tan;  19). Iok-nga2-lip8 chok8, u7 Ma2-tek8-nai2; Ia5-tai7-nga2 chok8, u7 OO-se;  20). Sat-lai5 chok8, u7 Ka-lai5; A-bok8 chok8, u7 Hi-pek;  21). Hi-lek8-ka chok8, u7 Hap-sa-pi2-nga2; Ia5-tai7-nga2 chok8, u7 Na2-than2-giap8.
	22). Lun7-kau3 Li7-bi7 lang5, tng I2-li7-a-sit8, Ia5-ho5-ia5-tai7, Iok-hap-lan5, Ap-too7-a e5 si5, in e5 chok8-tiu*2 long2 u7 ki3-mia5, che3-si ia7 si7 an2-ni, tit8-kau3 Pho-su ong5 Tai7-li7-oo e5 si5.  23). Li7-bi7 lang5 choe3 chok8-tiu*2--e5, ki3 ti7 lek8-tai7 e5 chheh, kau3 I2-li7-a-sit8 e5 kia*2 Iok-hap-lan5 e5 si5.  24). Li7-bi7 lang5 chok8-tiu*2 Hap-se-pi2-nga2, Si7-li7-pi2, Kah-biat8 e5 kia*2 Ia5-su-a, kap in e5 hia*-ti7 sa*-tui3, chit8-pan chit8-pan sa*-ng3 teh o-lo2 kam2-sia7, chiau3 Siong7-te3 e5 loo5-pok8 Tai7-pit8 soo2 beng7-leng7-e5.  25). Ma2-tha-ni5, Pat-poo3-ka, Go5-pa-ti2-a, Bi2-su-lan5, Tat8-bun5, A-kok, si7 koo3-mng5--e5, chiu7-si7 koo3-siu2 sia*5-mng5 e5 khoo3-pang5.  26). Chiah-e5 long2 si7 ti7 Iok-sat-tat8 e5 sun Ia5-su-a e5 kia*2 Iok-nga2-kim e5 si5, kap chong2-tok Ni5-hi-bi2 kap che3-si keng-hak8-su7 I2-su-lah8 e5 si5.
	27). Tng Ia5-loo7-sat-leng2 sia*5-chhiu*5 hong7-hian3 e5 si5, in khi3 Li7-bi7 lang5 soo2 tiam3 e5 soo2-chai7 chhe7 in, beh toa3 in kau3 Ia5-loo7-sat-leng2, beh eng7 hoa*-hi2, kam2-sia7, chhiu*3-koa, khau-poah8, toa*5-sek, toa*5-khim5 kia*5 hong7-hian3 e5 le2.  28). Chhiu*3-koa--e5 tui3 Ia5-loo7-sat-leng2 si3-ui5 e5 pi*5-iu*5, kap tui3 Ni5-to5-hoat e5 hiu*-sia7 lai5 chu7-chip8;  29). koh tui3 Pek-kiat-kah, ia7 tui3 Ka-pa kap Ap-ma2-hut e5 chhan5 lai5; in-ui7 chhiu*3-koa-e5, ti7 Ia5-loo7-sat-leng2 si3-ui5 ui7 ka-ki7 kian3-lip8 hiu*-sia7.  30). Che3-si Li7-bi7 lang5 chheng-khi3 ka-ki7 ia7 chheng-khi3 peh-si*3, i2-kip8 sia*5-mng5 sia*5-chhiu*5.
	31). Goa2 chhoa7 Iu5-tai7 hiah e5 siu2-leng2 chiu*7 sia*5-chhiu*5-teng2, pun o-lo2 kam2-sia7--e5 choe3 nng7 toa7-tui7; chit8-tui7 ti7 sia*5-teng2 tui3 chia*3-peng5 ng3 pun3-so3 mng5 khi3;  32). te3 ti7 in e5 au7-bin7-e5 u7 Ho5-sa-nga2, kap Iu5-tai7 siu2-leng2 e5 chit8-poa*3;  33). koh u7 A-sat-li7-nga2, I2-su-lah8, Bi2-su-lan5, Iu5-tai7, Pian7-nga2-bin2, Si7-ma2-nga2, Ia5-li7-bi2;  35). koh u7 che3-si e5 kia*2 kui2-na7 lang5 kiah8 ho7-thau5 e5, Iok-na2-tan e5 kia*2 Sat-ka-li7-a, Iok-na2-tan si7 Si7-ma2-nga2 e5 kia*2, Si7-ma2-nga2 si7 Ma2-tha-ni5 e5 kia*2, Ma2-tha-ni5 si7 Bi2-kai-a e5 kia*2, Bi2-kai-a si7 Sat-khek e5 kia*2, Sat-khek si7 A-sat e5 kia*2;  36). kap i e5 hia*-ti7 Si7-ma2-nga2, A-sat-li7, Bi2-lah8-lai5, Ki-lah8-lai5, Ma2-ai, Na2-than2-giap8, Iu5-tai7, Hap-ka2-ni5, long2 theh8 Siong7-te3 e5 loo5-pok8 Tai7-pit8 e5 gak8-khi3; keng-hak8-su7 I2-su-lah8 choe3 in e5 thau5-cheng5.  37). In ti7 chui2-choa*5 mng5 e5 tui3-bin7, tui3 Tai7-pit8 sia*5 e5 kia7-a2-chan3 chiu*7-khi3, chiu7-si7 chiu*7 sia*5-chhiu*5 e5 soo2-chai7, si7 Tai7-pit8 ong5-kiong e5 teng2-bin7, ng3 tang khi3 kau3 chui2-mng5.
	38). Te7-ji7 tui7 o-lo2 kam2-sia7 e5 lang5 beh kia*5 khi3 kap hi2 chit8-tui7 sa* tu2-tioh8, goa2 kap peh-si*3 e5 chit8-poa*3 kun-te3 in, ti7 sia*5-chhiu*5-teng2 keng-ke3 he2-loo5 e5 lau5, kau3 khoan-khoah e5 sia*5-chhiu*5,  39). koh ke3 I2-hoat-lian5 e5 mng5, ku7 e5 mng5, Hi5 e5 mng5, Hap-lam5-giap8 e5 lau5, Hap-bi2-a e5 lau5, kau3 Iu*5-mng5, chiu7 theng5-kha khia7 ti7 hoo7-oe7 e5 mng5.  40). Tui3 an2-ni chit nng7-tui7 o-lo2 kam2-sia7 e5 lang5, khia7 ti7 Siong7-te3 e5 tian7, lian5 goa2 kap koa*-tiu*2 e5 chit8-poa*3 ia7 ti7-hia khia7;  41). iau2-u7 che3-si I2-li7-a-kim, Ma2-se-nga2, Bi2-na2-bin5, Bi2-kai-nga2, I2-li7-iok-nai2, Sat-ka-li7-a, Hap-lam5-ni5-a, long2 kiah8 ho7-thau5;  42). koh u7 Ma2-se-nga2, Si7-ma2-nga2, I2-li7-a-sat, OO-se, Iok-hap-lan5, Ma2-ki-nga2, I2-lan5, kap I2-sia7.  Chhiu*3-koa-e5 kap in e5 thau5-lang5 I2-su-lah8-hi-nga2 long2 toa7-sia* chhiu*3.  43). Hit-jit8 cheng3-lang5 hian3 toa7 che3-su7 koh hoa*-hi2; in-ui7 Siong7-te3 hoo7 in toa7 hoa*-hi2 khoai3-lok8; hu7-jin5-lang5 kap gin2-na2 ia7 long2 hoa*-hi2, ti3-kau3 Ia5-loo7-sat-leng2 hoa*-hi2 e5 sia* thia* kau3 hng7-hng7.
	44). Tng hit-jit8 phai3 lang5 koan2-li2 khoo3-pang5, ui7-tioh8 he3-chai5, ku2-che3 e5 mih8, khi2-thau5 sek8 e5; kap soo2 chhu2 e5 chap8-hun7-chit8, tui3 tak8 e5 sia*5 e5 chhan5-boo2, chiau3 lut8-hoat soo2 tia*7-tioh8 siu lai5 kiong-kip che3-si kap Li7-bi7 lang5 e5 hun7-giah8, long2 khng3 ti7 hi2 lai7-bin7.  Iu5-tai7 lang5 in-ui7 che3-si kap Li7-bi7 lang5 tam-tng chit chiu7 hoa*-hi2.  45). In siu2 in e5 Siong7-te3 soo2 kau-tai3--e5, ia7 siu2 soo2 kau-tai3 in chheng-khi3 e5 le7; chhiu*3-koa--e5, koo3-mng5--e5, ia7 an2-ni choe3, chiau3 Tai7-pit8 kap i e5 kia*2 Soo2-lo5-bun5 e5 beng7-leng7.  46). In-ui7 cha2 ti7 Tai7-pit8 kap A-sat e5 jit8 u7 gak8-kong koan2-li2 chhiu*3-koa--e5, i2-kip8 o-lo2 kam2-sia7 Siong7-te3 e5 si-koa.  47). Tng Soo2-lo5-pa-pek e5 jit8, kap Ni5-hi-bi2 e5 jit8, I2-sek-liat8 cheng3-lang5 chiong tak8-jit8 eng-kai e5 hun7-giah8, kiong-kip chhiu*3-koa--e5, koo3-mng5--e5, ia7 hun-piat mih8 choe3-seng3 lai5 kiong-kip Li7-bi7 lang5; Li7-bi7 lang5 ia7 hun-piat mih8 choe3-seng3 lai5 kiong-kip A-lun5 e5 kia*2-sun.

[13]	Hit-jit8 lang5 thak8 Moo5-se e5 chheh hoo7 peh-si*3 thia*, tu2-tioh8 chheh-lai7 u7 ki3 kong2, A-bun5 lang5 kap Moo5-ap lang5 eng2-oan2 boe7-tit-thang jip8 Siong7-te3 e5 hoe7;  2). in-ui7 in bo5 eng7 chiah8-mih8 kap chui2, lai5 ngia5-chih I2-sek-liat8 lang5, hoan2-tng2 chhia*3 Pa-lan5 lai5 chiu3-choo2 in; chong2-si7 goan2 e5 Siong7-te3 hoo7 hit e5 chiu3-choo2 pian3-choe3 chiok-hok.  3). In thia*-ki*3 lut8-hoat liau2-au7, chiu7 tui3 I2-sek-liat8 tiong pun-khui hiah e5 chap8-chok8 e5 lang5.
	4). Chit e5 tai7-chi3 i2-cheng5, koan2-li2 goan2 Siong7-te3 tian7-lai7 e5 pang5-keng e5 che3-si I2-li7-a-sit8 kap To-pi2-nga2 kiat-beng5;  5). chiu7 ui7-tioh8 i pi7-pan7 chit8-keng toa7 keng pang5.  Cheng5 ti7 hit keng siu-khng3 soo3-che3, ju2-hiu*, khi3-ku7, kap chiau3-le7 kiong-kip Li7-bi7 lang5, chhiu*3-koa--e5, koo3-mng5--e5, ngoo2-kok, sin-chiu2, kap iu5 e5 chap8-hun7-chit8, kap kui hoo7 che3-si ku2-che3 e5 mih8.  6). Tng hit-si5 goa2 bo5 ti7 Ia5-loo7-sat-leng2; in-ui7 Pa-pi2-lun5 ong5 A-tat8-siat-se sa*-chap8-ji7 ni5, goa2 oat-khi3 ong5 hia; ke3 kui2-na7 jit8 goa2 tui3 ong5 ko3-ke3.  7). Goa2 kau3 Ia5-loo7-sat-leng2 chiu7 chai I2-li7-a-sit8 ui7 To-pi2-nga2 soo2 kia*5 e5 phai*2-tai7, ti7 Siong7-te3 tian7 e5 i*7-lai7, ui7 i pi7-pan7 chit8-keng pang5.  8). Goa2 chiu7 chin pek-pak, chiong To-pi2-nga2 it-chhe3 e5 ka-khi3, long2 tui3 pang5-lai7 hiat chhut-khi3;  9). goa2 chhut beng7-leng7, lang5 chiu7 chheng-khi3 hiah e5 pang5-keng; jian5-au7 goa2 chiong Siong7-te3 tian7-lai7 e5 khi3-ku7, kap soo3-che3, ju2-hiu*, koh poa*--jip8-lai5.
	10). Goa2 ia7 chai Li7-bi7 lang5 soo2 eng-kai tit-tioh8 e5 hun7-giah8 bo5 hoo7 in, ti3-kau3 tam-tng chit e5 Li7-bi7 lang5, kap chhiu*3-koa--e5, tak8-e5 to3-khi3 in e5 chhan5-hng5.  11). Goa2 chiu7 chhut-lat8 chek-pi7 hiah e5 koa*-tiu*2, ka7 in kong2, Siong7-te3 e5 tian7 sia*2-su7 pang3 hong-hoe3 ah? goa2 chiu7 chu7-chip8 Li7-bi7 lang5, hok8-to3 in e5 goan5-jim7.  12). Tui3 an2-ni Iu5-tai7 e5 cheng3-lang5 chiong ngoo2-kok, sin-chiu2, kap iu5 e5 chap8-hun7-chit8, toa3 jip8 khoo3-pang5.  13). Goa2 siat-lip8 che3-si Si7-li7-bi2-nga2, keng-hak8-su7 Sat-tok, kap Li7-bi7 lang5 Pi2-tai7-nga2 choe3 khoo3-pang5 e5 koa*, koan2-li2 khoo3-pang5; hu3-koa* si7 Hap-lan5, Hap-lan5 si7 Sat-khek e5 kia*2, Sat-khek si7 Ma2-tha-ni5 e5 kia*2; in-ui7 khoa*3 chi2 kui2 lang5 si7 chin7-tiong; in e5 chit-hun7 si7 hun-hoat mih8 hoo7 in e5 hia*-ti7.  14). Goa2 e5 Siong7-te3 ah, kiu5 Li2 in-ui7 chit e5 su7 tioh8 ki3-liam7 goa2, boh8-tit chhat-siau goa2 ui7-tioh8 Siong7-te3 e5 tian7, kap ki5-tiong hiah e5 tian2-le2, soo2-kia*5 e5 ho2-su7.
	15). Tng hiah e5 jit8 goa2 ti7 Iu5-tai7 khoa*3-ki*3 lang5 ti7 an-hioh-jit8 tah8 chiu2-khut, poa* tiu7-khun2, koh hoo7 lu5 chai3; koh eng7 chiu2, phu5-to5, bu5-hoa-ko2, kap tak8-iu*7 e5 ta*3, ti7 an-hioh-jit8 ta* jip8 Ia5-loo7-sat-leng2; goa2 chiu7 ti7 in boe7 chiah8-mih8 hit-jit8, chek-pi7 in.  16). Koh u7 chhui-lo5 lang5 tiam3 ti7 hi2 tiong-kan, toa3 hi5 kap tak8-iu*7 e5 he3-mih8, ti7 an-hioh-jit8 boe7 hoo7 Iu5-tai7 lang5, ti7 Ia5-loo7-sat-leng2.  17). Goa2 chiu7 chhut-lat8 chek-pi7 Iu5-tai7 hiah e5 kui3-chok8, ka7 in kong2, Lin2 kia*5 chit-ho7 phai*2 kan-hoan7 an-hioh-jit8 si7 sia*2-su7 ah?  18). Cheng5 lin2 e5 liat8-choo2 kiam2 bo5 an2-ni kia*5, lan2 e5 Siong7-te3 kiam2 bo5 chiong chit-e5 it-chhe3 e5 chai-e7 lim5-kau3 lan2 kap chit e5 sia*5 mah?  Ta* lin2 iau2-ku2 hoan7-tioh8 an-hioh-jit8, hoo7 siu7-khi3 lim5-kau3 I2-sek-liat8 it-hoat siong-tiong7.
	19). Ti7 an-hioh-jit8 cheng5 Ia5-loo7-sat-leng2 sia*5-mng5 hong5-hun e5 si5, goa2 chiu7 beng7-leng7 lang5 koai*-mng5, koh beng7-leng7 an-hioh-jit8 be7 ke3-sin m7-thang khui; goa2 phai3 goa2 kui2-na7 e5 loo5-pok8 koan2-li2 sia*5-mng5, bian2-tit u7 lang5 ti7 an-hioh-jit8 ta* sim2-mih8 ta*3 jip8-lai5.  20). Tui3 an2-ni seng-li2 lang5, kap hoan3-boe7 tak8-hang7 he3-mih8 e5, chit8 nng7 pai2 hioh-mi5 ti7 Ia5-loo7-sat-leng2 e5 sia*5-goa7.  21). Goa2 chiu7 chek-pi7 in kong2, Lin2 sia*2-su7 hioh-mi5 ti7 sia*5-mng5-khau2 ah? na7 koh an2-ni, goa2 beh he7 chhiu2 liah8 lin2.  Tui3 chit-tiap8 i2-au7, in ti7 an-hioh-jit8 bo5 koh lai5.  22). Goa2 beng7-leng7 Li7-bi7 lang5 chheng-khi3 ka-ki7, lai5 koo3-siu2 sia*5-mng5, hoo7 an-hioh-jit8 choe3-seng3.  Goa2 e5 Siong7-te3 ah, kiu5 Li2 in-ui7 chit e5 su7 lai5 ki3-liam7 goa2, chiau3 Li2 e5 toa7 chu5-pi lai5 thia*3-sioh goa2.
	23). Tng hiah e5 jit8 goa2 ia7 khoa*3-ki*3 Iu5-tai7 lang5 chhoa7 A-sit8-tut8, A-bun5, Moo5-ap e5 cha-boo2-kia*2 choe3 boo2.  24). In e5 kia*2-ji5 kong2-oe7, chit8-poa*3 kong2 A-sit8-tut8 e5 oe7, boe7 hiau2 kong2 Iu5-tai7 e5 oe7, soo2 kong2-e5 chiu7-si7 chiau3 tak8-chok8 e5 khiu*.  25). Goa2 chiu7 toa7-toa7 chek-pi7 in, me7 in, phah in kui2-na7 lang5, chhoah in e5 thau5-mng5, kah in ki2 Siong7-te3 lai5 chiu3-choa7, kong2, Lin2 m7-thang eng7 ka-ki7 e5 cha-boo2-kia*2 ke3 hoo7 in e5 kia*2, ia7 m7-thang ui7 lin2 e5 kia*2, lin2 pun2-sin, chhoa7 in e5 cha-boo2-kia*2.  26). I2-sek-liat8 ong5 Soo2-lo5-bun5 kiam2-m7-si7 ti7 chit ho7 su7 hoan7-choe7 mah? ti7 choe7-choe7 kok e5 tiong-kan bo5 chit8 e5 ong5 chhin-chhiu*7 i, koh tit-tioh8 i e5 Siong7-te3 thia*3 i, Siong7-te3 siat-lip8 i choe3 I2-sek-liat8 choan5-kok e5 ong5; chong2-si7 goa7-pang e5 cha-boo2-kia*2 siong7-chhia*2 hoo7 i hoan7-choe7.  27). An2-ni goan2 kiam2 theng3 lin2 kia*5 chit-ho7 toa7-phai*2, chhoa7 goa7-pang e5 lu2-chu2, kan-hoan7 lan2 e5 Siong7-te3 mah?
	28). Che3-si-thau5 I2-li7-a-sit8 e5 sun, Ia5-ho5-ia5-tai7 e5 kia*2, u7 chit8-e5 si7 Ho5-lun5 lang5 chham-pa-lah8 e5 kia*2-sai3; goa2 chiu7 koa*2 i li7-khui goa2.  29). Goa2 e5 Siong7-te3 ah, kiu5 Li2 ki3-tit in; in-ui7 in phah la5-sam5 che3-si e5 chit, poe7 che3-si Li7-bi7 lang5 e5 iok.
	30). An2-ni goa2 ka7 in tu5-khi3 it-chhe3 goa7-pang lang5 e5 khoan2, koh siat-lip8 che3-si kap Li7-bi7 lang5 e5 pan, kok chin7 in e5 chit;  31). liau2-li2 tia*7-tioh8 ki5 sio-che3 e5 chha5, i2-kip8 khi2-thau5 sek8 e5 thoo2-san2.  Goa2 e5 Siong7-te3 ah, kiu5 Li2 ki3-liam7 goa2, siu*2-su3 goa2 hok-khi3.

